text:
IL GRANT LUNARI DAL FRIÛL. Avost
RINGRAZIAMENT AL AUTÔR
Su la Patrie di Otubar dal 2013, Zuan Laurin Nardin al recensive “Il grant lunari dal Friûl. Sants, fiestis e tradizions dal cicli dal an” di Mario Martinis. O vin domandât al autôr di proponi a pontadis, mês par mês, cualchi estrat di chest publicazion siore di informazions su lis nestris tradizions e su la nestre storie. Lu ringraziìn pe disponibilitât e pe colaborazion che nus permet di condividi cui nestris letôrs chest grant patrimoni. ❚ ✒ Redazion
Avost al è l’otâf mês dal an; clamât Sextilis tal antîc calendari roman parcè che in chel ordin dai mês al ocupave la seste posizion, al cjapà il non di Augustus tal an 8 prime di Crist, par vie che al fo dedicât a chel imperadôr. Secont mês de Istât, Avost al marche la colme de stagjon, ream dal “solion” che al mande il so plui alt sflandôr e il so calôr plui potent tal timp de Canicule. Mês pegri e cuntun cjalt che al scjafoie, Avost al è il periodi de grande polse de campagne brusade dal soreli, li che i raps di ue sglonfs a tachin a cjapâ colôr, la blave e finìs di cressi ingruessant lis panolis, intant che i orts a son plens di verduris frescjis e di ortaiis crocantis. Tignût tant che il mês plui cjalt e ardût dal an, Avost al suie torints e cjanâi, al secje olis e risultivis, al crepe la tiere e al sflocje i vegjetâi; se la lisierte e gjolt dal calôr sui mûrs di clap, il gjat e il cjan a son distirâts te ombrene, come tancj altris animâi a stan parâts sotet dai rais che a brusin e la fontane e gote insom dal curtîl. La canicule e puarte a movisi sanguetis e sborfs, salamandriis e liparis. Par antîc, intant che il soreli al bateve a fuart, i vielis a polsavin te ombrene des piergulis fatis cu lis vîts di “ue amerecane” che a metevin in mostre raps sglonfs aromai cuasi neris, biel che i fruts a zuiavin sot dai puartis, o a lavin tai riui cun bergheladis di gjonde che a rivavin fin aes cjasis intant che a cirivin di cjapâ il gjambar taponât sot dai claps. Lis feminis a resentavin i vistîts te aghe curinte e nete des roiis o di cualchi riul di campagne e a prontavin il gustâ tai fogolârs.
Cûr de Istât, scagn dal ream dal soreli tal segn zodiacâl dal Leon, Avost al è il mês di polse par ogni ativitât produtive e cussì i lûcs di turisim di mont e de marine si jemplin. La int in feriis si straten fintremai gnot fonde tai zardins e su lis teracis li che e cene a viert, o ben e frecuente lis sagris di paîs. Grant lavôr in mont, li che si sfalce la jerbe e si sta daûr ai arments, intant che su la marine e va indevant cun sucès la stagjon de pescje. Tal firmament turchin de gnot, lis stelis a cimiin e lis meteoris a traviersin il cîl cu lis lôr codis de cjadude, la lune di arint e slusìs iluminant lis monts, il cidinôr profumât dal boscs e i prâts indurmidîts, lis che si sint il griâ a moments dai prins griîs dumiestics clamâts “avostans” fin a sclarî la vaste distese dal mâr.
Ma il grant cjalt dal Istât propit te seconde part dal mês al ven interot di burlaçs e burascjis che a puartin il cambiament de stagjon e la fin de canicule, adun cul mudament des usancis dal ream dai animâi. Lis cisilis a son in agjitazion e ancje il cîl al è in bulidure dopo che al è tornât il seren, la temperadure e je plui dolce e il vert di ciertis fueis si smamìs. Il soreli, ancje se al è fuart e madûr, nol pant plui i siei rais perpendicolârs, ma ben za inclinâts tal so lâ in rive jù.
Secont la tradizion popolâr, a son lis fiestis di S. Laurinç (10-VIII), de Assunzion de Beade Vergjine Marie (15-VIII), di S. Roc (16-VIII) e di S. Bortul (24-VIII) a regjistrâ la colade de Istât tal calendari di Avost, intant che e je la sagre de Cuarte domenie di Avost, cu lis sôs baldoriis, lis sôs luminariis e i siei fûcs a sierâ pardabon la Istât. Cun di fat, dopo chê domenie, ogni contadin si prepare pe vendeme, metint in ordin ducj i imprescj che a coventin par chest apontament une vore dongje e par ogni altre vore de Sierade. Ancje la temperadure si è pardabon sbassade puartant lis atmosferis dolcis e emozionantis de Sierade. ❚
Mario Martinis


c: text/html

text:
AL CINE CUN BETE. Rain Man
Tomâs Cruise, un zovin vendidôr di machinis che al vîf a Triest di cuant che al jere piçul, al discuvierç che il pari al è muart, lassant une grande ereditât, ma no a lui.
Tomâs al discuvierç ancje di vê un fradi, Raimont, che no si ricuardave di vêlu mai viodût, e che al sta intune cliniche par malâts di autisim. E il pari al à lassât dut a lui.
Tomâs, che al veve spindût ducj i bêçs par cjoli une barcje dome par partecipâ ae Barcolane, al decît alore di puartâ vie Raimont de cliniche, par cirî di cjapâsi lui dute la ereditât.
In viaç, Tomâs al scomence a cognossi so fradi: la sô malatie lu à fat deventâ metodic in maniere spropositade, plui furlan di ducj i furlans: Raimont al à di mangjâ simpri lis stessis robis tai stes dîs, al va in confusion se tu i dâs il spritz tal cjaliç invezit che tal got normâl, al à bisugne di bagnâ l’ort dutis lis seris in Istât (chê robe chi no parcè che al è autistic, ma parcè che al è furlan).
Ma l’autisim (insiemi ae furlanetât) al à dât a Raimont ancje cualchi podê scuasit sorenaturâl:
- la capacitât di lei i volantins dal supermarcjât e calcolâ, a cjâf, dulà che al è miôr fâ la spese (va ben, chê robe chi no è sorenaturâl: le faseve ancje mê none),
- la capacitât di previodi trope farine di polente che e vignarà fûr di un cjamp di blave,
- la memorie di ducj i goi di Zico, cul minût di esecuzion,
- la capacitât di contâ i fros dentri di un pignarûl
- e (simpri fevelant di pignarûi) la capacitât di savê il moment just cuant che il vin brulè si pues bevi cence brusâsi la lenghe, ma no si è ancjemò disfredât.
Tomâs si domande cemût disfrutâ chestis capacitâts; al puarte Raimont a un torneu di briscule tal bar de place. Raimont al rive a contâ dutis lis cjartis e al capìs subite cui che al à briscule e cui no. Nol rive a vinci dut dome parcè che Tomâs al sconfont i tics che al à Raimont te muse cui mots di briscule.
Alore Tomâs al prove a puartâ Raimont tal casinò a Nova Gorica par vuadagnâ alc di plui penç, ma Tomâs al va in confusion e al scomence a vosâ e a fâ il mat a pene passât il Lusinç.
In sumis, ae fin de storie, Tomâs al scomence a discuvierzi la sô furlanetât, reprimude di tancj agns a Triest, e a volê ben a so fradi. Cumò no i free plui de ereditât: al puarte indaûr Tomâs te cliniche (dulà che al sta miôr, parcè che tal armâr al à dutis lis sôs maiutis, dutis compagnis, cu la scrite “Make frico, not war”) e al scomence a lâ simpri a cjatâlu.
“Sì, biel il film, ma parcè si clamie Rain Man / Om de ploie?”, si domandin ducj ae fin dal film.
Par contâle dute, te prime senegjature il non de pelicule al jere “Sun Man / Om dal soreli”.
Dopo a àn decidût di ambientâle in Friûl. ❚
Bete di Spere

robotstxt: allowed

filter: keep


text:
SIMPRI BOGNS. “Luigi Candoni, Strissant vie pe gnot”, Udin, 1975
“No sai. Par mil e mil agns l’om al larà indenant, strissant vie pe gnot, a cirî il parcè dal parcè. O ai pôre di ce che al ven a nassi (…). Jo o resti ce che o soi, cul mâl che mi soi cjatât dentri, cuant che o soi nassût. Il gno mâl al è la uniche robe che mi reste e che mi fâs ce che o soi. Cence il gno pinsîr malât jo no sarès Caino. E cence Caino il mont al è un sac di nuie”.
La storie di Cain le cognossìn ducj e alore cheste citazion nus fasarà subit pensâ a une riflession mareose dal prin dai doi fîs di Adam e di Eve su ce che al à fat, sul so delit, il prin delit de Storie. Ma in chest drame di Luîs Candoni lis robis no son propit cussì. Cain al à, sì, un pari, Adam, e une mari, Eve, e al à ancje un fradi, Abêl. Ma lui al è il fradi plui piçul e al è timidut, scjars, debil: nol à cûr di copâ nancje un jeur, ni une gjaline, ni une surisute. Abêl, invezit, al è grant, fuart, prepotent, violent. Darest dute la famee e je scuinternade: a vivin intun puestat, une sorte di discjarie, e a son sporcs, bruts, ignorants, fals, cragnôs. No san nuie dal mont, no san se al è alc altri in plui di lôr, no san ce che al jere prime di lôr e no san se al sarà alc daspò di lôr, no san se la lôr cjase (se si pues clamâ cjase chel cjôt) e je la prime o la ultime de citât e no san nancje se e je une citât. E jenfri di lôr si odein e si insolentin: cjastronat, striate, cidule fraide. Cuant che Adam e Eve a sintin che Cain al à vude une profezie chei dîs che al sarà lui a copâ so fradi, invezit di sgrisulâsi, i dan seont a doprâ daurman il curtìs e jal metin in man.
Po al sucêt alc che nissun sal spietave. In chê sorte di ledanâr al rive un personaç tant diferent di lôr che ju lasse scaturîts e cence peraulis: il blanc, dut net e ben vistût e che al fevele inglês e che i insegne a fevelâ fintremai ae çuete (altri personaç di abiezion) che prime e jere dome in stât di rugnâ.
Candoni al presente une leture dute personâl e origjinâl di chest mît che i da forme aes domandis che l’om si fâs di cuant che al è om: parcè il mâl, parcè la muart. Ae fin dal drame, Adam che, pe prime volte al à viodût un muart, si domande simpri plui spaurît: ’Parcè murî?’. E Cain al repliche: ‘Parcè nassi?’.
Su la vicende di Cain a àn vût scrit tancj grancj autôrs: Byron, Hugo, Belli, Saramago. Cheste vore di Candoni e je in dut meritevule di stâ a pâr cun chescj grancj de leterature mondiâl. ❚
✒ Laurin Zuan Nardin


text:
SLOVENIE. 10 agns in EU e l’euroseticisim al rive ancje a Lubiane
Il Prin di Mai, fieste tradizionâl dal lavôr, intal 2004 in Slovenie, ma ancje inte nestre fasse confinarie, al à acuisît un gnûf significât. In chê dì, di fat, la Union Europeane e à scomençât il propri slargjament bande l’Est e tra i gnûfs paîs membris - prime tra lis republichis de ex Jugoslavie - e jere la Slovenie. Cu la jentrade inte Union europeane (dopo une lungje tratative tacade intal 1998, intardade soredut des cundizions ponudis de Italie) la Slovenie e je rivade a chel che al è stât un dai siei obietîfs fondamentâi strategjics fin de proclamazion de indipendence.
Lis spietis par un futûr miôr a jerin duncje enormis, cemût che al dimostre il risultât dal referendum dal 2003, là che la jentrade inte UE e à vût une poie cuasi plebissitarie (plui o mancul il 90% di assintiments). Dîs agns dopo invezit, complice la crisi economiche, ancje in Slovenie i eurosetics a son in cressi e a fevelin di sperancis delududis e di ocasions disfrutadis mâl. Cun dut achel, daûr dai dâts publicâts il Març passât de Eurostat sul grât di sodisfazion pe cualitât de vite dai citadins dai paîs membris de UE, i slovens si son dits in medie sodisfats (vôt medi 7, suntune scjale di 1 a 10). Tra i ponts di fuarce de UE, i slovens a àn listât soredut la sô potence economiche, industriâl e comerciâl, i bogns rapuarts fra i paîs membris e il standard di vite dai citadins. Tra lis sfidis pal futûr de Union Europeane i intervistâts a àn segnât la disocupazion, la disavualance sociâl e une cressite economiche insuficiente.
Ma cierts parametris economics relatîfs ae Slovenie a son cambiâts cetant intai ultins dîs agns (font Eurostat). Lis importazions a son cuasi dopleadis. Il debit public al è lât sù dal 27,3% al 71,7%, il tas di disocupazion dal 6,3% al 10,1%. Il podê di acuist, esprimût in Pil pro capite in rapuart ae medie UE, al jere al 87%, intant che cumò al è stabil al 84%. Al va sotlineât cemût che i dâts a sedin lâts in piês però dome dopo il sclop de crisi economiche che e à assaltât i Paîs ocidentâi. Intal 2008 di fat, il tas di disocupazion al jere dal 4,4%, intant che il debit public al jere lât jù fin al 22,1% dal Pil. Tindince similâr ancje par ce che al tocje il prodot interni sporc, cressût intai prins cuatri agns dal 20% e calât dal 2008 incà dal 10%. L’aument efetîf dal Pil intai dîs agns de jentrade inte Ue al è risultât duncje dal 10%.
Su la fonde dai dâts dal Umar (Ufici pes ricercjis e analisis macroeconomichis), de jentrade inte Union Europeane a son cressudis ancje lis paiis mediis al sporc cjapadis di lavoradôrs slovens. Intal 2005, il compens mensîl medi sporc al jere di 1.157 euros, intant che l’an passât al jere di 1.523 euros. Il valôr massim al è stât intal 2012 (1.526), ma dal 2011, cuant che la medie anuâl e à passât pe prime volte i 1.500 euros, il valôr si manten scuasi stabil. Il vuadagn net anuâl, secont fonts Eurostat, al è lât sù invezit dai 7.236 euros dal 2004 ai 10.222 euros dal 2013.
Nol è coret duncje individuâ te jentrade inte Ue la cause dai problemis economics de Slovenie. Ancje se cumò, insiemi cun Grecie e Cipri, e je tra i paîs de UE cu la cressite economiche plui basse. La Slovenie si jere fate cjatâ pronte plui di chei altris paîs a est di chê che e je stade la coltrine di fier ae jentrade inte famee europeane. Ma in chescj dîs agns no à savût risolvi i propris problemis economics struturâi. Cussì, ai prins agns li che, in graciis di une circostance favorevule, al è stât un vêr bum economic - che, par altri, al à contribuît a cressi lis spietis dai citadins-, al è vignût daûr un lunc periodi di crisi che al à puartât il Paîs al pericul di default. ❚


text:
Darte, la impantanade
Vêso presint chês machinis cjoltis gnovis di steche, forsit cuntun tic di premure di masse, cence badâ ae cualitât al optional par brie di metile subit in strade? Machine dal sigûr cuntun motôr lusint ma cun chel difietut di fabricazion che ti fâs simpri danâ. Bon, pensait cumò a cheste machine che e finìs plan plan tal pantan, e frache che ti frache il pedâl dal aceleradôr, no si rive mai a fâle saltâ fûr dal dut di cheste poce. Cemût mai chest pinsîr? Parcè che forsit al è il plui azecât par contâ la Darte in dì di vuè. Une des storichis localitâts turistichis di dut il Friûl-VJ e di cheste bande de Italie di un pâr di agns e à pierdût il so incjant, il so riclam e pûr vint provât a sburtâ in plui direzions e continue a barbotâ e a çuetâ.
In principi dai agns 2000 a son partîts diviers cantîrs pe sistemazione e l’ampliament di chel che al è simpri stât e simpri al sarà il cûr dal paîs, sei a dî il stabiliment termâl e la famose “Aghe pudie”, cognossude za dai timps dai Romans.
Investiments pesants, diviers milions di euros, rivâts in grande part de Union Europeane che a àn permetût di sistemâ - cun grandissime fadie pai diviers problemis intassâts un sore chel altri - pissinis, centri di benstâ, locâi pes riabilitazions e si spere, dentri de fin dal an, di rivâ a completâ il “Palaç des Aghis” cui bagns turcs, saunis e zone relax. Dal 2013 po dopo si è rivâts ancje a comedâ il discors de gestion dal stabiliment, che e à cambiât une maree di gjestôrs cu la conseguence di no podê programâ cun creance ativitâts e promozion.
No dome lis termis a àn caraterizât la trasformazion dal paîs di Carducci, e il riferiment al va al maiestôs implant di teleriscjaldament costruît abàs dal paîs, un dai plui grancj de Regjon e pensât par brusâ sterps e scarts de lavorazion dal len che a coventin a produsi energjie termiche a servizi dal riscjaldament di albiercs, cjasis e edificis publics di Darte. Ancje chi come pal discors des Termis, idee utile e biele ma forsit mâl calibrade, tant che dome chest an, simpri a fadie, si è rivâts a fâlu funzionâ come Dio comande.
No stin a dismenteasi dal gloriôs Hotel Savoia, ristruturât in lunc e in larc par fâlu diventâ il “top” de Cjargne e invezit si sta incjemò cirint une anime pie che lu cjapi in gestion.
Viodêso duncje che cheste machine lis à provadis dutis par rivâ a stâi daûr a localitâs turistichis di prime fasse, come chês dal Trentin o dal Tirôl dal Sud. Ce che al mancje però, e lu vin za dit e scrit chi su la Patrie un pâr di mês indaûr, al è il mani. Sei a dî la politiche turistiche pal teritori e i oms che a stan daûr di cheste. Un resonament che al vâl par dute la mont da Regjon e no dome.
Cemût mai si domandin ducj, che a Vilac si fas la code par jentrâ tes termis di Warmbad? Cemût mai che di là dal Pas di Mont di Crôs si fâs la code par jentrâ tal Aquarena di Kotchack-Mauthen?
E cemût mai che aes termis di Darte no si rive a imbrocjâ i stes numars?
Forsit parce che no si rive a percepî par timp che la ofierte di cui che al cîr il relax, lis curis termâls, il bonstâ si è une vore modificade tai ultims agns e al tocje cori un grum e vê un grum di fantasie par stâ daûr a chestis esigjenzis. No podìn insome pensâ di continuâ a stâ in pîts cu la copiute di pensionâts che a rivin sù a fâsi une, dos o trê setemanis di vacance e vonde, o pûr cul Udin che al ven in ritîr dôs setemanis. Dal sigûr ancje lôr a fasin ben e a puartin bêçs, guai a spudâi sore. Ma ce che si vûl dî al è che a coventin numars, competizion, imagjinazion.
Par esempi une bielissime iniziative screade l’an passât a Darte – e che si ripetarà ancje chest Istât – e je chê dal “Soggiorno dei Poeti”, ven a dî la aministrazion comunâl, in acuardi cui albergadôrs, e à decidût di invidâ atôrs, scritôrs, musiciscj, poetis, artiscj emergjents di dute Italie che si esibissin pal public a gratis, vint indaûr la ospitalitât complete. Altre biele idee e je chê di un pâr di ristoradôrs che a àn pensât di lanciâ rapuarts di scambi gastronomics cu la Emilie, tal segn simpri di Giosuè Carducci. Po dopo altre novitât lis Setemanis a Cjaval, promovudis li dal Randis Ranch pai frututs, dulà che si ur insegne a stâ su la bestrie ma ancje a vivi ta nature. Bogns propuesits a ‘nd è, e mancje cumò une buine sgasade. ❚
David Zanirato


text:
Ma cuant decidìno di sveâsi?
Isal finalmentri rivât il moment di cambiâ? Il biel esperiment dal Laboratori di Autonomie al à mostrât tai mês indaûr une gnove maniere di cjalâ al Friûl di bande dai siei aministratôrs. A tancj ur è tornât iniments il timp – za fa tancj agns - cuant che il Moviment Friûl e ancje altris fuarcis a tiravin il cjaruç de identitât furlane viers obietîfs une vore ambiziôs: la Universitât e la ricostruzion, par esempli. Ma vuê ce obietîf vino?
Intun mont e intune Europe che a stan mudant la lor muse a la svelte, il nestri popul al à scomençât a rifleti di gnûf su di se: e chest al è za un biel segnâl. Ocjo a no fermâsi achì, dut câs: parcè che se il mont globalizât nus fâs masse pôre, se o vin masse timidece tal sielzi i nestris obietîfs e salvâ la nestre autonomie, o sin dal gjat! E alore, e je bisugne di movisi! E di corse, lâ a stiçâ un cambiament in miôr dal asset locâl. Covente tornâ parons di dut ce che nus reste in tiermins economics, a partî dai bens come la aghe, che in teritoris come la Carinzie o il Trentin no vegnin straçâts ma anzit sparagnâts come tesaurs pal avignî. E bisugne ancje no butâ vie plui parts dal nestri teritori: e partî de tiere par tornâ a meti in vore une economie di prossimitât che e fasi capî ce direzion che al à di vê il nestri popul tal gnûf milenari. O vin di discuvierzi un mont gnûf, che ancjemò no cognossin e che salacor no calcolìn ancjemò come pussibil. Ma daspò de Prime Vuere Mondiâl, e po de seconde, e po dopo dal taramot, ce vino fat? O vin simpri imagjinât un Friûl diferent, che al les a cressi: cumò forsit la cressite no je plui l’unic parametri di tignî cont. La cualitât dal vivi si po creâ cu la realizazion di progjets dal bas, magari ancje in rêt, ma si scuen pensâ a un sisteme che al vedi une continuitât reâl, une logjiche alternative a chel disboscament produtîf che nus sta fasint deventâ ducj plui puars. E se par Latterie Friulane la disgracie e je vignude di fûr, pe CoopCa i cjargnei si son fats mâl soredut di bessôi.
De schirie di cunvignis inmaneadis dal grup di sindics che al à domandât di fâ alc di sest pal Friûl di doman, o vin podût preseâ che alc al è daûr a mudâ, a svoltâ, a cressi e a vierzi une prospetive divierse pal avignî. Ma bisugne cjatâ daurman un troi di inovazion che nus rindi efetivamentri speciâi: se la gnove Assemblee des Comunitâts Linguisticis di minorance previodude de riforme dai ents locâi e jentrarà in vore pardabon, al sarà chel il puest dulà che chestis ideis a varan di cjapâ forme. Ma al sarès un pecjât se la esperience dal Laboratori e ves di esaurîsi culì. Ancje se no somee ancjemò masse clare la direzion dal cambiament che si à voie di sburtâ, la compagnie che e à metût adun chescj incuintris e je in chest moment l’unic seri tentatîf di no pleâsi al pinsîr dominant des bancjis e de tecnocrazie che a vuelin indreçâ ogni aspiet de vite publiche in Europe.
Tornâ a creâ spazis identitaris dulà meti in cantîr gnûfs modei di disvilup al è ancje il mût plui dret e sclet par fâ cressi e selezionâ une gnove classe dirigjente. E e je ancje la clâf par tornâ a dâ dignitât e fuarce ancje ae tutele de lenghe che cumò, magari cussì no, e je lassade ae buine volontât dai singui e no je sintude inte comunitât furlane come un dovê previodût di une leç dal Stât vincolante par ducj. Bisugne vê la fuarce di recuperâ il spirt che tal 1996 al à puartât ae aprovazion de Leç 15 su la tutele dal furlan: salvâ i valôrs che nus zontin e çoncjâ di plante fûr lis barufis. In chê volte o vin imbastide une buine planificazion linguistiche che (par cumò) e à salvât il furlan. Cumò nus tocje pensâ a une planificazion economiche, urbanistiche, sociâl e culturâl che e salvi il Friûl. Sarìno bogns di rivâ adore a fâlu? ❚
Walter Tomada


text:
MUSICHE. “Suns” 2014 a fevelin par ladin
Si clame Martina Iori e e à dome 18 agns. E je jê la zovine cjantautore de Val di Fasse, in Trentin, che e à puartât a cjase il prin puest a Suns 2014, il Festival de cjançon in lenghe minoritarie de Europe, inmaneât di Radio Onde Furlane e dal Progjet Suns cul jutori de ARLeF (Agjenzie Regjonâl pe Lenghe Furlane), che si è tignût li dal Teatri Palamostre a Udin il mês passât. Martina e studie il violin al conservatori di Bolzan e tal timp libar e scrîf cjançons. Il test e la melodie dal so toc in lenghe ladine “Via con mia musega” a corin vie cuntune naturalece di incjant. Il public e la jurie a àn preseât la sô vôs frescje e elegante e la sô capacitât stilistiche e emozionâl. Cun jê, che e cjante e e sune la ghitare, a jerin ancje Marco Stagni al liron, Enrico Tommasini ae batarie e Roberto Dassala ae ghitare. Il premi ju puarte di dirit a Oldenburg, inte Basse Sassonie, pe finâl continentâl dal Liet International 2014 (ai 12 di Dicembar). La segnalazion pe miôr performance dal vîf e je lade invezit ai sarts Ratapignata, pe lôr tignude dal palc cun snait e energjie, daûr di une esperience di passe cuindis agns di ativitât. Tra i vot grups in concors, nuie ce fâ invezit pai nestris Elsa Martin che cun Marco Bianchi e à presentât il so toc “Cjante”, vincidôr dal premi de critiche “Bianca d’Aponte” (ricognossiment a nivel talian dedicât al cjantautorât feminin), e Aldo Sbadiglio e la Famiglia Ananas in Vacanza a Dresda, vincidôrs dal Premi Friûl 2013, che a àn di pôc dât fûr il lôr gnûf album “Ljuba Toast Cricket Club” cu la etichete Musiche Furlane Fuarte. La serade e je stade movimentade ancje di un omaç aes lidrîs dal hip hop par furlan cul toc “La ligrie e ven dai zovins”, interpretât dai rappers Passion e Tubet, cul jutori de sezion ritmiche dai coleghis sarts Forefingers Up!, che a àn vinçût la edizion passade di Suns e che duncje a son finaliscj di dirit al Liet. «Suns al conferme di une bande che la musiche e je in stât di dâur valôr aes lenghis minoritariis, soredut tra i zovins» al à comentât il president de ARLeF Lorenzo Fabbro «e di chê altre che lenghis e creativitât a son une pussibilitât privilegjade che al à il Friûl par vê a ce fâ cul mont». Pussibilitât mostrade ancje la dì dopo, cul conciert di Loris Vescovo - inmaneât in gracie de colaborazion tra Progjet Suns e Euritmica e tra Suns, Musiche* e Note Nuove - che al à presentât dal vîf il so ultin cd “Penisolâti”, vincidôr dal prestigjôs ricognossiment talian “Targa Tenco” 2014. ❚
Natascia Gargano


text:
MUSIS DI…FACEBOOK. Average Furlan Guy: il “tipic furlan” che al è un grant sucès
La pagjine Facebook de Patrie al è un imprest par difondi il gjornâl, ma ancje par incuintrâ i letôrs e par dialogâ cun lôr e cu la int che e baline pal social network. E cussì al capite di cjatâ cualchi realtât interessante…
✽✽✽
A son i ultins rivâts, ma a àn za fat il disastri. Plui di 18.000 like (i “mi piace”) in pôcs mês di vite, une percentuâl di difusion dai contignûts miôr dal Facebook dal Messaggero Veneto che al à il tripli di adesions: ve ca chei di “Average Furlan Guy”. Il non, par inglês, al starès plui o mancul par “il tipic furlan” o “il furlan medi”: i tipics “tic” dai furlans a vegnin esaltâts o metûts a confront cun chei dai forescj. Il biel al è che dispès a son robis che si podaressin considerâ difiets, cuntune operazion di “ribaltament” che e puarte a vê braùre ancje di chei, e ancje la maniere di descriviju no je masse “politically correct”. Ma cui sono chescj “fûr cul cjâf”?
–––
Mandi, “guys”! Cui aministrial la pagjine, di dulà sêso e cemût mai il titul par inglês?
Mandi!! O saressin in sîs, ma o scrivìn in cinc: Nicola (Nick), Marco (Marco), Simone (Glere) di Tisane e dintors, Enrico (iQ) di Udin, Fabio (Il Balla) di Sant Vît al Tiliment. Etât jenfri i 21 e i 29 agns. Cualchidun di nô al è aministradôr di pagjinis Facebook di rilevance nazionâl. Il titul par inglês al sunave ben, disìn: al è vignût fûr par puartâ une vintade di gnûf tal Friûl. Nus someave adat par proietâ il Friûl te ete digjitâl.
–––
Cemût e cuant ise nassude la pagjine (ancje tart rispiet a tantis altris furlanis)? E si saressiso spietâts un sucès dal gjenar?
La idee i è vignude a Nick, notant altris pagjinis talianis, e ancjemò di plui forestis, che a vevin par teme l’argoment “average guy” (fantat/persone tipiche): “Parcè no vino di fânt une sul Friûl e o tachìn a coionâsi di bessôi?”. Cjacarant cun Marco, al è stât entusiast de idee e o vin metût sù insiemi la pagjine, ai 25 di Fevrâr dal 2014. Par un pôc al à scrit cun nô ancje un nestri amì (Stefano), ma si è in pratiche ritirât. Dopo a son rivâts Glere, iQ e Il Balla, che a an dade une gruesse man a slargjâ lis ideis e lis publicazions.
Nô o sin rivâts par ultins, ma o volevin deventâ la miôr pagjine furlane su Facebook, puartant inovazions e fasint imagjins ORIGJINÂLS (fatis cul nestri cjâf) e no copiadis ator par Facebook. O pensavin di rivâ al plui a dîs mil “like” e invezit e je stade une sorprese lâ indevant a cressi oltri. Nus fâs plasê savê che lis nestris descrizions dal furlan tipic a sedin cussì sintudis, seguidis e condividudis: al vûl dî che lis tradizions no son dismenteadis, e nô o larìn indevant a cirî di puartâlis in lûs.
–––
Voaltris o descrivês e cuasi o esaltais ancje difiets tipics: jessi cjochetons, une cierte ruspidece, l’”average furlan vecjo” (il “tipic vecjo furlan”) preocupât dome dai siei cudumars… No vêso vudis critichis di cualchi “tipic benpensant”?
Sì, o vin simpri pensât di descrivi il vêr furlan cence restrizions, censuris e moralisims inutii: il furlan te intimitât al è cussì, parcè varessino di descrivilu in altris manieris? Lu fasìn ancje par esaltâ il furlan e il nestri mût di vivi, cence invezit par fuarce dovêi vaî parsore. Clâr che lis critichis a son rivadis, ma mancul di chês che o pensavin. Tal 90% dai câs, i moraliscj a vegnin a fasi sintî, tramite coments, cuant che o publichìn l’intercalâ plui famôs de lenghe furlane: la blesteme. O cualchidun tal imprin nus diseve “la vêso finide di coionâ i furlans?”.
Purtrop chê int che nus critiche no à un mût di pensâ adat ai social e no si rint cont di cuale che je la realtât e lis nestris intenzions. Se cualchidun nol vûl sintî lis veretâts sul Friûl butadis in ridi, al è libar di no seguî le nestre pagjine.
–––
Il dut, di fat, al è “cuinçât” ancje cun cualchi… ehm… blestemute chi e là: cemût rivaiso a sghindâ la censure di Facebook? E ce pensaiso di chest intercalâ dai furlans no masse “politically correct”?
Cualchidun di nô si à za fat i vues aministrant pagjinis di umorisim fuart e “dibatût”, duncje o savìn fin a ce pont fracâ la man tai contignûts. Po dopo… cjate tu un furlan che nol blestemi! Dificil? Dificil ancje duncje che un furlan ti segnali une blesteme, jessint cuasi ducj furlans te pagjine. Pal furlan tipic al è dificil propit esprimisi cence blestemâ. A voltis tu âs di capî ciertis frasis decifrant i acents tes blestemis. Chest nestri intercalâ al è di viodi tant che dôs semplicis peraulis, cence pensâ al reâl significât. O savìn che par cualchidun al podarès jessi no masse plasevul, ma e je propit une robe tipiche e no podìn fâ di mancul di ripuartâ dut chest te pagjine. O crodìn che il furlan nol blestemi par ofindi cualchidun, ma dome par dâi plui sens ae frase.
Facebook par fortune nol sta tant daûr a lis blestemis (soredut par furlan), ma plui che altri ae violence, al razisim e ae nuditât.
–––
Ce robis àno plui sucès di condivisions e di “mi plâs”?
Pal sigûr il nestri “average vecjo” e dut ce che i va daûr. La globalizazion dai ultins agns e à vualivât la culture dai zovins, duncje i personaçs che a incjarnin di plui il spirt furlan a son propit i anzians. La int in chestis imagjinis e riviôt i nonos, i vecjos dal paîs, i contadins de campagne e i cjochetons di ostarie che a zuin di briscule tra blestemis e tais di vin. A van ancje lis imagjins su lis cjochis e lis situazions intrigosis cu lis blestemis.
–––
O doprais avonde il furlan, e mi pâr che la int e rispuindi ben, doprantlu in maniere trancuile. Ce pensaiso dal ûs dal furlan su internet?
Ancje nô o fasin fature a cjacarâlu e a scrivilu, par vie dal talian fevelât sul lavôr e a scuele.
Par cont nestri, al varès di deventâ di oblic par ducj nô furlans. Facebook al podarès benon creâ une version dal social network par furlan. Al sarès di invistî di plui sul furlan tes scuelis par scrivilu e fevelâlu “uniformât”, di mût di parâ vie lis eternis diatribis tra il furlan de Alte, chel mezan e chel de Basse. O sin contents di vê metût dongje la int a fevelâlu intun unic puest virtuâl (la pagjine Facebook).
–––
Daûr dal sucès de pagjine o vês fat ancje cualchi radun, cemût isal lât? I letôrs us mandin ancje fotos e materiâi: ise une partecipazion fuarte?
Il nestri prin radun al è stât fenomenâl: no si spietavin propit dute chê partecipazion di bande dai nestris fan!
Al è stât propit biel confrontâsi (bevint guantieris di biris) cun lôr! Cualchidun si è fat ancje 50 chilometris par vignî a cjatânus. O vin propit une fuarte partecipazion di bande di ducj: nus mandin sugjeriments par gnovis imagjins, fotos di lôr cu la bandiere dal Friûl ator pal mont, fotos di lôr cjocs madûrs, e v.i. Disìn che chest al jere il spirt che cun chel o vin creade la pagjine: movi un sens fuart di partecipazion. O sin propit contents!
In zonte ae pagjine o vin ancje un grup cun plui di 1200 iscrits in continui aument par tignî contat cun chei plui acanîts. Dentri nus mandin ideis e a publichin lôr ce che a vuelin par ridi.
–––
Cualis sono lis miôr pagjinis furlanis su Facebook, o chês che o leiês di solit (a part AFG, clâr…)?
Argoment duliôs par noaltris… Tal sens che nus plasin lis pagjinis che a fasin contignûts divertents a sfont furlan, ma soredut origjinâi, come che ti vin spiegât prime. Nol è facil cjatâlis. Cuant che o vin screade la nestre pagjine, e o vin scomençât a publicâ, o vin cjatât i nestris identics post in altri pagjinis cence vignî mai citâts (par fâti un esempli). E cumò cuasi dutis lis pagjinis a son cussì. Duncje si limitìn a seguî pagjinis di informazion locâl.
–––
Secont voaltris Facebook e i social puedino judâ lis piçulis lenghis?
Dal sigûr sì, soredut lis pagjinis come la nestre!
Di cuant che e je stade creade, in tancj amîs nus fermin e nus disin: “Oh, di cuant che e je AFG o feveli ancjemò di plui par furlan e mi sint propit leât a cheste tiere”! Facebook al è un mont tant seguît cumò e duncje invistî li cul furlan e podarès jessi pardabon une buine strade. ❚
✒ Dree Venier


text:
Publicât il bant Pal Concors leterari “Glemone îr, vuei e doman”
Il Comun di Glemone al bandìs la XVIII edizion dal concors par assegnâ il premi leterari in lenghe furlane “Glemone îr, vuei e doman”, a teme libar.
Il concors si compon di trê sezions: la prime dedicade a un lavôr di narative pai fruts in lenghe furlane; la seconde par un lavôr di didatiche dal insegnament in lenghe furlane tes scuelis de infanzie, primariis o secondariis di prin grât; la tierce, risiervade ai fruts des scuelis primariis o secondariis di prin grât, par un test in lenghe furlane.
Ae prime sezion, vierte a ducj, si concor cuntun lavôr di narative pai fruts par furlan, a teme libar. Par cheste sezion si previodin trê premis (impuart al sporc): il prin di 500,00 €; il secont di 300,00 €; il tierç di 200,00 €.
Ae seconde sezion si concor cuntun lavôr di sengui o di grups che al rivuardi la didatiche dal insegnament in lenghe furlane tes scuelis de infanzie, primariis o secondariis di prin grât; si pues ancje considerâ une esperience za davuelte.
Ancje par cheste sezion si previodin trê premis (impuart al sporc): il prin di 500,00 €; il secont di 300,00 €; il tierç di 200,00 €.
Ae tierce sezion si concor cuntun lavôr personâl o di grup davuelt dai arlêfs des scuelis primariis o secondariis di prin grât, cul jutori di un insegnant, suntun argoment di storie o di culture furlane. Par cheste sezion si previodin trê premis (impuart al sporc): il prin di 400,00 €; il secont di 300,00 €; il tierç di 200,00 €.
I scrits a varan di jessi par furlan, inte grafie uficiâl stabilide cul decret dal President de Zonte Regjonâl dai 25 di Otubar dal 1996.
I lavôrs a varan di rivâ a cheste direzion: “Concors Glemone îr, vuei e doman”, Comun di Glemone, dentri di misdì di vinars ai 24 di Otubar dal 2014.
La Aministrazion comunâl, daûr de propueste motivade de Jurie, e podarà decidi di publicâ lis oparis premiadis o segnaladis, cu la facoltât di intervignî cun eventuâls corezions di caratar grafic e/o linguistic su la fonde des regulis de grafie uficiâl de lenghe furlane. In câs di publicazion, i dirits di autôr e di publicazion de prime edizion des oparis si intindin di proprietât dal Comun di Glemone.
La proclamazion dai vincidôrs e dai segnalâts si le fasarà inte sale dal Consei comunâl (Palaç Boton) dal Municipi di Glemone, ai 8 di Dicembar dal 2014, aes sîs sore sere.
Par altris informazions, i interessâts a puedin indreçâsi al U.R.P. sorecomunâl pe lenghe furlane de Associazion Intercomunâl dal Glemonàs, sede di Glemone, in orari di ufici (tel. 0432/973239-34).❚
Redazion


text:
De Vichipedie, la enciclopedie libare dute in marilenghe.
Chest file al ven di Wikimedia Commons e al pues jessi doprât di altris progjets.
La descrizion su la sô
pagjine di descrizion e je mostrade ca sot.
"The Sahara (Desert)" in Arabic. Uploaded and recorded by
karmosin (non-native speaker). Storic dal file
Frache suntune date/ore par viodi il file cemût che al jere in chel moment.
Date/Ore Miniature Dimensions Utent Coment
atuâl 30 di Zen 2006 a lis 15:50 1,2 s (16 KB) Peter Isotalo New version.
4 di Mar 2005 a lis 04:35 1,7 s (21 KB) Karmosin~commonswiki "The Sahara (Desert)" in Arabic. Uploaded and recorded by karmosin. {{GFDL}} Category:Arabic pronunciation Ûs dal file
Lis vôs ca sot a son leadis a cheste figure:
Utilizzo globale del file
Chestis altris vichis a doprin chest file:
Ûs in af.wikipedia.org
Ûs in ca.wikipedia.org
Ûs in en.wikipedia.org
Ûs in fi.wikipedia.org
Ûs in fr.wikipedia.org
Ûs in fr.wiktionary.org
Ûs in hy.wikipedia.org
Ûs in ilo.wikipedia.org
Ûs in is.wikipedia.org
Ûs in ja.wiktionary.org
Ûs in ko.wikipedia.org
Ûs in ml.wikipedia.org
Ûs in ms.wikipedia.org
Ûs in my.wikipedia.org
Ûs in new.wikipedia.org
Ûs in sh.wikipedia.org
Ûs in sk.wikipedia.org
Ûs in sr.wikipedia.org
Ûs in sv.wikipedia.org
Ûs in ta.wikipedia.org
Ûs in th.wikipedia.org
Ûs in tl.wikipedia.org
Ûs in uk.wikipedia.org
Chest file al conten informazions in plui, probabilmentri zontadis de fotocjamare o dal scanner doprât par creâlu o digjitalizâlu.
Se il file al è stât cambiât rispiet al so stât origjinâl, cualchi informazion e podarès no rifleti il file modificât.


text:
Johann Sebastian Bach
Johann Sebastian Bach (Eisenach, 21 di Març 1685 – Lipsie, 28 di Lui 1750) al fo un compositôr e organist todesc dal periodi baroc, di ducj cognossût come un dai grancj de musiche di ducj i timps. Lis sôs oparis a son impuartantis par la fonde che àn tal intelet e pe paronance dai imprescj tecnics e espressîfs e pe bielece dal risultât artistic. Bach al ven fûr di une famee todescje di musiciscj, ben cognossude tai soi timps (la gjarnazie "Bach" e jere doprade par dì "musicist di cort"). La so gran opare e je stade rivâ a fâ un struc jenfri il stîl todesc (esponents prin di lui jerin Pachelbel e Buxtehude), e lis oparis dai compositôrs talians (plui che altri Vivaldi), trascrivint il lôr lavôr al à fat so il stîl concertant. La so opare e je vignude a jessi la some e il disvilup da lis tendencis compositivis de sô ete, ancje se altris musiciscj tant che Telemann o Händel a son stâts plui famôs di lui, soredut par colpe de dificoltât des sôs composizions. Daûr de sô muart la sô opare par agns e je restade scuindude, e dome tal 1829 la esecuzion de Passion secont Mateu, direzude a Berlin di Felix Mendelssohn Bartholdy, e à puartât a la lûs la grandece dal so lavôr che, di chê volte, e je viodude tant che sunt de musiche contrapuntistiche dal periodi baroc.
Tabele dai contignûts
I agns de formazion[cambie | modifiche il codiç]
Johann Sebastian Bach al è nassût a Eisenach, intal 1685. In chel moment la Gjermanie no jere ancjemò unificade, la Turingje, provincie centrâl dai paîs todescs, e je une des provinciis plui puaris. Di famee modeste, so pari Johann Ambrosius, fi di Christoph Bach, al jere in chê citât musicist di cort, ven a stai al proviodeve ae musiche pes fiestis e al viodeve ancje di chê de glesie locâl. Inte sô famee e jerin musiciscj di profession che sunavin l'organ in glesie, che sunavin musiche di cjamare inte cort, e che componevin, ma lui ju à passâts ducj. La so prime scuele si prosum che e sedi stade che di so pari, al è rivât fin al liceu. So mari, Elisabeth Lämmerhirt, je muarte che lui al veve dome nûf agns, e al fo tirât su di so fradi plui grant Johann Christoph Bach, organist a Ohrdruf, dulà che al à imparât a doprâ l'organ e a scoltâ i miôrs organiscj dal so timp. A Ohrdruf, Bach al scomence a imparâ ju principis dal funzionament dal organ. Bach al à cjatât puest come organist a Arnstadt tal 1703. Al jere cussì brâf che al à cjatât un puest paiât plui ben a Muhlhausen. Al è in chei agns che al tache a scrivi musiche (samee ancje la sô famose Toccata e fuga in Re minore). Al jere religjôs, protestant luteran.
La vite professionâl[cambie | modifiche il codiç]
Intal 1708, Bach al è lât organist e mestri di concert a la cort dal duche a Weimar, dulà che al à scrit la gran part dal so gran repertori di fughis, ancje pe amicizie e protezion dal princip Johann Ernst, bon compositôr ancje lui. Lì al scrîf il Clavicembal ben temperât, cun 48 preludis e fughis, dôs par ogni scjale maiôr e minôr. Simpri a Weimar al svilupe la so propension pe didatiche e pe musiche corâl. Al passe un pôc di timp al servizi di Leopolt di Anhalt-Köthen, che lu paiave ben, ma jessint calvinist al pretindeve une musiche liturgjiche un grum puare: par chest i lavôrs fats a Köthen no son religjôs come i Concerts brandeburghês. In chei agns al sunave par dîs oris in dì improvisant e trascrivint a memorie. Tal 1723 al va come Kantor (cantôr) a Lipsie, dulà che al insegne e al compon une cjantade a setemane. Al fonde il "collegium musicum". Tantis di chês cjantadis a son ispiradis a lis leturis biblichis liturgjichis de setemane. Al scrîf la sô opare plui monumentâl, la passion secont Mateu pal vinars Sant. Lis sôs oparis a son dutis cuntune sole direzion che di Diu, si firme "S.G.D.", soli grazia Deo (nome a glorie di Diu).
La vite privade[cambie | modifiche il codiç]
Al à maridât une cusuvrine, Maria Barbara Bach, ai 17 di Otubar dal 1707, cun je al à vût 7 fruts, ma trê a son muarts, e la femine a je mancjade tal 1720. Tal 1721 si maride cun Anna Magdalena Wilcke, di disesiet agns plui zovine di lui, cun jê al à vût tredis fiis. Ducj i fiis a son stâts musiciscj, feminis cumprindudis; chei deventâts famôs a son Wilhelm Friedemann Bach, Carl Philipp Emanuel Bach, Johann Gottfried Bernhard Bach, Johann Christoph Friedrich Bach, e Johann Christian Bach.
I ultins agns[cambie | modifiche il codiç]
Intai agns di Lipsie, dal 1729 al 1741, al à componût un repertori di musiche sacre par dutis lis fiestis liturgjichis fondant il Collegium Musicum. Di chei timps a son la "Messe in Si minôr", un dai plui grancj capolavôrs de musiche par côr. Lis oparis savintis scomencin cui cuatri volums dal so Clavier-Übung (esercizis a la tastiere), e a rivin fintremai a lis famosis Variazions Goldberg. Si conte che al à vût un incuintri cul re Federico II di Prussie a Potsdam tal 1747. Il re al à sunât un teme par Bach domandant di improvisâ parsore une fughe. Bach di bot lu à fat cu la amirazion dai presints e podopo i à regalât plui spartîts fondâts sul teme reâl. Subite dopo al à publicât "L'art de fughe", 14 fughis dutis fondadis sul stes teme par mostrâ cemût une sole melodie si insiore cu la tecniche dal cuintripont. Il contribût di Johann Sebastian Bach a la musiche si po metilu sul stes plan di chel che al à dât William Shakespeare a la leterature inglese o di Isaac Newton a la fisiche. Vie pe sô vite al à scrit plui di mil oparis. Nol fasarà mai teatri musicâl viodût come musiche pal diaul. Sui ultins agns al restarà vuarp, al murì par une infezion a cause di une operazion ai voi cun imprescj infetâts.
BWV[cambie | modifiche il codiç]
Lis sôs oparis son stadis catalogadis dal studiôs di musiche todesc Wolfgang Schmieder in tal Bach-Werke-Verzeichnis, la liste des oparis di Bach, in tal 1950.
File audio[cambie | modifiche il codiç]
- Magnatune: Il Clavicembal ben temperât, Messe in si minôr, Suites, etc. (MP3)
- Kunst der Fuge: Centinaia di MIDI files
- Preludium BWV 846
Viôt ancje[cambie | modifiche il codiç]
- Messe in Si minôr BWV 232
- Variazions Goldberg BWV 988
- La passion secont Mateu BWV 244


text:
Pierluigi Visintin
Pierluigi Visintin (San Zorç dal Noiâr 1948 - Udin ai 14 di Lui 2008) al è stât un scritôr furlan.
La sô ativitât di scritôr si è svilupade soredut a scomençâ dai agns '90. Pierluigi Visintin al è stât autôr di diviers lavôrs in lenghe furlane, sei di stamp satiric, sei traduzions di autôrs classics. Al è il câs des Flabis di Esôf, proponudis ancje in version radiofoniche e ladis in onde su radio Onde Furlane, ma soredut de traduzion de Odissee di Omêr fate intun cun Sandri Carrozzo. La traduzion de Odissee par furlan, e je stade la prime grande opare classiche voltade dute par furlan dopo che il gurizan Busiç al veve voltât la Eneide par furlan tal Sietcent.
Bibliografie[cambie | modifiche il codiç]
- I giorni del Cormôr: maggio 1950: la Bassa friulana alza la testa: dramma storico-didattico in quattro atti con quattro intermezzi musicali di Pierluigi Visintin; musichis di Giancarlo Velliscig. Udine: ed. Kappa Vu, 1991.
- Che il mondo intero attonito sta: luci e ombre di un arcivescovo, 1928-1945 - Giuseppe Nogara; a cure di Alessandra Kersevan e Pierluigi Visintin. Udin : Kappa, 1992.
- Come si vincono le elezioni di Faustino Nazzi, Pierluigi Visintin; prefazion di Tito Maniacco. Udin: ed. Kappa vu, 1993
- Piero Pezzè: musicista europeo nel Friuli del Novecento di Pierluigi Visintin; analisi estetiche-musicâl par cure di Claudio Cojaniz; analisi de produzion corâl par cure di Gilberto Pressacco. Udin: ed. Kappa Vu, 1995
- Il sommo stregone, Edizions La Fiaccola, ed. Noto (Sr), 2001
- Flabis - Esôf; voltadis dal grêc e metudis in poesie di Pierluigi Visintin; disens di Moreno Tomasetig; percors didatic di Alessandra Kersevan. Udin: ed. Kappa Vu, 2001
- Romano il Mancino e i Diavoli Rossi: Con la Cantata per il Mancino. Cjantade pal Manzin di Pierluigi Visintin e Luciano Morandini. Udin: ed. Kappa Vu, 2002.
- Friûl e furlans te histoire de ma vie di Giacomo Casanova di Pierluigi Visintin. Premi San Simon pe sagjstiche pal 2003, Udin: Ribis, 2004
- La guerra di Angiolino: fatti di guerra e di Resistenza visti con gli occhi del cantastorie-pittore di San Giorgio di Nogaro Alfonsino Filiputti (1924-1999), autôrs: Flavio Fabbroni, Giancarlo Pauletti, Pierluigi Visintin. Udin: ed. Kappa Vu, 2005.
- Alfonsino Filiputti: Angiolino, un pittore cantastorie [Videoregistrazion], senegjature di Pierluigi Visintin; ripresis di Bruno Beltramini; fonic Paolo Babici; assistent Diego Clericuzio; vôs Omero Antonutti; musichis Claudio Cojaniz; poesiis di Leonardo Zanier; montaç Zarko Suc; regjie Gianfranco Rados: Videoest, 2005.
- Elio di Alessandra Kersevan, Tito Maniacco, Luciano Morandini, Paolo Patui, Pierluigi Visintin. Udin: ed. Kappa Vu, 2006
- Odissee di Omêr, traduzion di Sandri Carrozzo, Pieluigi Visintin. Udin: ed. Kappa Vu, 2006


text:
Tecnologjie
La tecnologjie e je une peraule che a ven dal grêc "tekhnologhia" che al sarès discors su la art o discors su la tecniche.
Si trate des dissiplinis che a studiin in maniere sientifiche i procediments tecnics par trasformâ lis robis in lavôrs finîts. Par spiegâ miôr il concet di tecnologjie si pues disi che e jê che robe che e permet di passâ da lis ideis sientifichis a lis aplicazions pratichis.
La peraule tecnologjie e nâs tal XVII secul cuant che la tecniche di lavorazion, che fin alore e faseve a voli, e scomence a doprâ simpri di plui i principis sientifics.


text:
Discors de Montagne
Discors de Montagne[cambie | modifiche il codiç]
Clamât ancje "Sermon dal Mont" al è un dai sermons plui nomenâts che a sedin mai stâts proferîts.
Lis robis consideradis in chest sermon a son robis che e interessin dutis lis personis che a bramin informazions veris come: dulà cjatâ la felicitât, dulà cjatâ juscj principis e regulis di compuartament i uns viers chei altris, come si devi adorâ l'Idiu.
Il discors al compâr clarementri in dôs contis evangjelichis, che di Mateu (cjapitui dal 5 al 7) e in che di Luche ( cjapitul 6 versets dal 20 al 49)
Il discors al fo pronunciât da Jesus pôc dopo che al veve sielzût i soi dodis apuestui, duncje cirche viers il 30 d.C.
Il scritôr nol specifiche il lûc just dulà che al fo pronunciât. Al è probabil, lant daûr a cetantis fonts, che al sedi stât in Galilee, inte regjon a bonât dal lâc.
Chel che al rint preseôs il Sermon di Crist nol è dome il profont contignût spirituâl, ma ancje la naturalece e al limpidece cun cui lui al esplicâ chestis veretâts.
Jesus si base su esperiencis comuns e al fâs riferiment a robis che la int a cognòs ben, permetint cussì a ducj chei che e desiderin vivi une vite miôr secont la volontât dal Idiu di imbrincâ cun facilitât lis sôs ideis.
Ancje no cristians a ritegnin di alt valôr chest discors. Il leader indù Mohandas Gandhi, al varês dit a lort Inwin, ex vice re de Indie: "Cuant che il so pais e il gno a saran dacuardi sui insegnaments di Crist esplicâts intal so Sermon dal Mont, o varin discrosâts i fastidis no dome dai nestris pais ma dal mont intîr".
Contignût dal discors[cambie | modifiche il codiç]
.
* Beâts (Feliçs) chei che a si rindin cont de lôr bisugne spirituâl, parcè che di lôr al è il ream dai cîi. * Beâts (Feliçs) i dolentrâts, parcè che a saran consolâts. * Beâts (Feliçs) i morentâts, parcè che a ereditaran la tiere. * Beâts (Feliçs) chei che a àn fan e sêt di justizie, parcè che a saran saceàs. * Beâts (Feliçs) i misericordiôs, parcè che a otignaran misericordie. * Beâts (Feliçs) i sancîrs di cûr, parcè che a viodaran l'Idiu. * Beâts (Feliçs) i pacifics, parcè che a saran clamâts fiis dal Idiu. * Beâts (Feliçs) chei che a son aviersâts par vie de justizie, parcè che di lôr al è il ream dai cîi. * Beâts (Feliçs) o sarês voaltris, cuant che us strapaçaran e us aviersaran e falsementri a disaran di voaltris ogni mâl a cause me. Laudaitsi e esultait parcè che grande e sarà la vuestre ricompense intai cîi. * Voaltris o sês il sâl de tiere. Se il sâl al piert il so savôr nol serf a nie. * Voaltris o sês la lûs dal mont. La lûs no po jessi metude sot il pesenâl, ma sul ferâl, cussì che e po slusorâ su ducj. * Voaltris o savês che al è stât dit: No vês di cometi adulteri. Ma jo us dîs che ognidun che al varà cjalât une femine, par desiderâle, al à bielzà cometût adulteri intal so cûr. * Il vuestri cjacarâ: Si, al sei si; e il No al sei no, chel che al è di plui al aparten al mâl. * Voaltris o savês che al fo dit: Tu volarâs ben al to prossim e tu odearâs il to nemì. Ma jo us dîs: Volêt ben ai vuestris nemiis, preait par chei che us aviersin. Parcè che se voaltris i volês ben dome a chei che us vuelin ben, cuâl premi mertaiso. * Cuant che tu fasis caritât, la to çampe no savedi chel che a fâs la to drete, par che la to caritât a resti in segret; e il Pari to che al viôt intal segret, ti darà la ricompense. * Cuant che o preais, no stait a fâ come che a fasin i ipocrits i cuai a àn plasè preâ in pins intes sinagoghis par fâsi viodi dai oms. Ma tu, cuant che tu vuelis preâ, jentre inte to stanzie e pree il Pari to intal segret. Voaltris o dovês duncje preâ cussì: - Pari nestri che tu sês intal cîl, - che al sedi santificât il to non, - che al vegni il to Ream, - che a sedi fate la to volontât come che e je in cîl, ancje su la tiere, - danus vuê il pan di ogni dî, - cancele i nestris debits, come che ancje no ju cancelin ai nestri debitôrs, - no sta menânus in tentazion, ma liberinus dal necuitôs.
Il discors al continue ancjemò.
Considerazions[cambie | modifiche il codiç]
Jesus nus dâ la descrizion di cui che al è verementri feliç.
Chest tiermin nol vûl dî dome jessi di bonspirt o legri, al è alc di plui profont, al impliche un sens di apaiament.
Chei che a si rindin cont dal lôr bisugn spirituâl, a imparin a cognossi e a servî l'Idiu e a son feliçs savint di fâ plasè a Lui.
Cuant che si rivolzè ai soi apuestui, ju paragonà al sâl, par vie che lôr a puedin francjâ une influence di protezion su lis personis.
Ju clame ancje lûs intal mont parcè che lu fasin sei cu la lôr testemoneance sei jessint spielis di condote secont i principis biblics.
Par chel che al rivuarde lis preieris, Jesus al svergogne lis preieris fatis par fâ colp su chei che a scoltin e par ricevi laudis.
Al disaprove ancje il proferî in maniere ripetude peraulis imparadis a memorie.
Par judâ i soi scoltadôrs, Jesus al furnî une preiere di esempli, che cognossude come Pari Nestri.
No par ripetile, ma par sorepensâ su ce robis che a si à di preâ e ce robis domandâ.
Se si cjale ben si viôt che lis trê primis instancis a dan impuartance a le sovranitât dal Idiu e ai soi implants. Chês altris cuatri a son instancis di caratar personâl.


text:
Finance
La finance e je che part dai studis di economie che e viôt il mût in cui lis impresis, i oms ugnui o i stâts a metin adun, a dan fûr e a doprin lis risorsis finanziariis.
Ogni entitât economiche e à un insiemit di ativitâts e di passivitâts che però podaran vê la lôr manifestazion numeriche plui indenant. La finance e à di aministrâ lis jentradis e lis jessudis di monede, ven a stâi il moment in cui si varà la manifestazion numeriche.
Un disecuilibri passîf des financis al fâs in mût che si vedi di indebitâsi par vê i bêçs par podè fâ i paiaments e i debits a àn un cost di interès.
Un disecuilibri atîf al fas nassi il probleme di studiâ cemût impleâ in mût convenient i bêçs che si àn in plui. Si varà di sielzi une alternative tignint cont sei dal vuadagn pussibil sei dal risi che si larà incuintri.
Cu la peraule finance si intindin variis robis, par esempli:
- La finance personâl, ven a stâi l'insiemit e la gjestion dai debits e dai credits des personis ugnulis.
- La finance aziendâl, ven a stâi cemût che lis impresis a metin adun e a doprin lis risorsis finanziaris.
- La finance publiche o ben la sience des financis, che e studie il mût in cui il stât al à di procurâsi e di doprà i bêçs.
Un altri cjamp di studi de finance al è il marcjât finanziari dulà che un al pues investî i bêçs che al à in plui cjapant un interès, cun i soi bêçs il sisteme al finanziarà lis ativitâts economichis.


text:
Dispès si trate di intervents (in cierts câs ancje televisîfs) che a ricjapin elements dai doi articui za citâts, cence nancje preocupâsi di verificâ la font e, tant mancul, di cirî un contraditori. Al è il câs di chest articul su Il sole 24 ore e di chest altri su L'Unità, che par altri al rive daspò dai intervents di dut altri nivel firmâts di Tullio De Mauro (achì o cjatais il prin). La liste, dut câs, no finìs achì. Se o vês informazions in proposit mandaitnuses (se pussibil cun riferiments a autôrs e datis e, ancjemò miôr, cui leams direts al toc) cussì e metìn dongje une biele documentazion.
Ta chescj dîs, dut câs, al à ancje cui che al à dât vôs a posizions ben diviersis, come tal câs dai doi intervents publicâts dal Gazzettino (sezion udinese) che o metìn in integrâl tai prins doi coments.


text:
Il
president dal guvier catalan (Generalitat)
Artur Mas al à fat indenant la sô propueste pal lâ indenant dal
procès di sovranitât de Catalogne dopo de consultazion popolâr su
la indipendence dai 9 di Novembar. Il prin pas al sarès chel di meti
adun une liste uniche formade di rapresentants di ducj i partîts
sovraniscj e di rapresentants de societât civîl cuntune clare
impostazion indipendentiste in maniere di trasformâ lis prossimis
elezions catalanis intun secont referendum che al dedi une maiorance
assolude par imbastî la indipendence catalane. In câs di risultât
positîf de liste, la legjislature e varès di durâ dome un an e
mieç, ven a dî il timp che al covente par fâ sù chês struturis
aministrativis che a coventin a di une Catalogne indipendente e par
svilupâ un percors di partecipazion popolâr che al puarti a di un
stampon di Costituzion. Intal framieç si provarès a puartâ
indenant lis tratativis cul guvier di Madrid, se al covente ancje cu
la mediazion internazionâl. Il prin pidiment di frontâ al è però
propit chel de liste uniche, un sacrifici no di pôc massime pe ERC
che, daûr dai sondaçs, in chest moment si cjate a gjoldi di une
grande poie popolâr, cetant di plui de formazion politiche vuidade
di Mas.
Font:
El
Punt Avui,
26/11/14


text:
05 set 2014
Benvignût tal blog dal Furlanâr
Il furlanâr al é simpri atîf seben che Google lu veve proibît par vie che cualchidun al veve zontât un vincul che a Google no i lave. Jo no sai nancje dulà che al si cjatave e mi soi limitât a tirâ vie i leams di int chi no cognossevi e che par debolece ju vevi zontâts. Pal moment o fâs sù cjase!Achi sot 'te webcam al o podês viodi dal vîf ce chi viôt jo pal gno barcon. Di sigûr o viodarês un cîl simpri seren e par chest il blog al é trascurât parce chi soi simpri di fûr ma si tu sês achi pe prime volte tu cjataràas da lei, da scoltâ e da viodi avonde ienfri i scrits,lis cjançons o le mê art. Mandi, ti lassi lâ indenant !Ven a stâi INDAÛR) e scuvierzi di dulà chi ven in Friûl fin dulà chi soi lât a finí
Nessun commento:
Iscriviti a: Commenti sul post (Atom)


text:
Zardinaç
Lavorâ tal zardin a vûl dì viodi des rosis e des plantis ornamentâls. E je une ativitât che i plui a fasin par hobby e cualchidun al fâs par mistîr.
Le diference ca je cun la agricolture e in particolâr cun la coltivazion des rosis, a stâ tal fat che tai zardins no si metin grandis estension di plantis, ma si trate di meti dongje e tirà su diviersis tips di rosis cun fin soredut ornamentâl e a fâlu ben a vûl snait par sielzi lis plantis justis.
Storie dal zardinaç[cambie | modifiche il codiç]
Il zardin, come puest par divertîsi o par polsà al nas te antichitât. Famôs a jerin par esempli i zardins di Babilonie. Te antighe Grecie si cjatavin zardins tes cjasis dai siôrs, a jerin ancje numerôs zardins publics di spes dongje i templis e cun bielis statuis e fontanis.
I zardins si cjatin ancje tes cjasis dai romans dulà che si usave taià lis plantis in mût di riprodusi sienaris de mitologjie.
Durant la etât di mieç i zardins si cjatavin dentri lis abaziis o i cjastiei. Cul rinassiment si comencin a fâ i zardins ale taliane dulà che te progjeatazion si dopre la gjeometrie e la prospetive par creà des viodudis spetacolaris.
Tai secui seguitîfs la art dal zardinaç si disvilupe une vore prime in France e dopo in Inghiltere.
Vie pal mont si cjatin altri manieris di viodi i zardins. Si va da chei grancj dai palaç dai princips persians, arabs e cinês a chei completamentri diferents dai gjaponês che an par fonde la filosofie Zen.


text:
I dâts dal
Eurobarometri sul ûs des lenghis vie pal 2012 a mostrin che il
catalan al è fevelât dal 1,6% dai citadins de Union Europeane,
plaçantsi cussì al numar sedis tra lis lenghis plui feveladis inte
Europe dai Vincjesiet. Se però si calcole dome chei che a declarin
di fevelâ une lenghe par vêle imparade e no tant che lenghe
materne, alore il catalan al va sù ae setime posizion daûr di
inglês, francês, todesc, spagnûl, rus e talian. Segnâl de
vivarositât e de capacitât di atrat di cheste lenghe. Tra lis
lenghis cuntun numar medi di feveladôrs, di fat, il catalan al è
chel plui atratîf. Une conferme de vivarositât de lenghe al rive
ancje dal studi di une universitât americane di dulà che al ven fûr
che il catalan al è al puest numar disenûf a nivel mondiâl tra
chês plui dopradis su twitter (intai prins cinc puescj o cjatìn
invezit inglês, spagnûl, indonesian, malês e gjaponês).
Font:
Generalitat de Catalunya, 27/12/12; VilaWeb, 09/01/13


text:
Seconde pontade par cheste rubriche che daspò dal Paîs Basc e tocje cumò la Irlande, par fevelâ di Flann O’Brien autôr che al à scrit sei par gaelic irlandês, sei par inglês. Chi disot al è un tocut gjavât fûr di une rubriche (Cruiskeen Lawn) che par agns al à curât sul cuotidian “The Irish Times” là che al à mostrât plui a clâr la sô vene satiriche.
Chê altre dì o soi stât a cjatâ un amì fresc di gnocis e la robe mi à dât di pensâ. Il gno amì al è une vore siôr, ma ancje une vore grês. Tant che al jere daûr a comprâ i cavalets dai jets, lis taulis, lis cjadreis e dut il rest, i à saltât sù di cjoli ancje une librarie. No sai se al è bon di lei o no, ma un spirt di osservazion primarûl al à di vêlu sburtât a pensâ che par solit la int plui rispietade e innomenade e à in cjase une sdrume di libris. Cussì al à decidût di cjoli un pocjis di librariis e al à paiât un trafichin par che jes jemplàs cun ogni sorte di novitâts, là che a jerin ancje diviers volums costôs che a vevin tant che argoment la piture paisazistiche francese.
Intant che o jeri là, o ai viodût che nissun di chei libris al jere stât viert o tocjât e o ai fat notâ la robe.
“A pene che o varai finît di sistemâmi – mi à dite chel pote – o tornarai a butâmi su lis mês leturis.”
E propite chel mi à fat pensâ. Cemût mai un siorat di chê fate aial bisugne di fâsi passâ par un che al lei? No saressial miôr se un espert liuladôr di libris al les a cjase sô e i fruiàs come cu va dute la biblioteche par un tant a riplan? Une persone che e vedi mistîr ta chê sorte di lavôr e sarès in stât di meti dongje un grum di bêçs.
O vuei spiegâus miôr ce che o intint. I libris che o viodês tes buteghis a mostrin a clâr di no jessi mai stâts lets. Il dizionari di latin di un student, invezit, al pâr che al sedi stât let cussì tant di jessi aromai a sflics. Al è clâr che chel dizionari al è stât viert e cjalât milante voltis, ma se daûr no fossin un pôcs di sberlots, us vignarès di pensâ che chel student al va mat pal latin e che nol rive a stâ lontan dal so dizionari. Il stes al vâl pal nestri amì ignorant che al vûl che i siei ospits a pensin, cuntune voglade a cjase sô, che al è une persone di grande culture. Metìn che al vedi cjolt un libri sul balet rus, magari scrit te lenghe di chê tiere lontane, ma cetant biele. Il nestri lavôr al sta tal fruiâlu avonde in curt di maniere che ducj chei che lu cjalaran a pensaran che il so proprietari al à vivût, mangjât e durmît cun chel volum par mês a dilunc. A vê voie, si podarès discuti se al è il câs di inventâ une machine, alimentade di un motôr a benzine picinin ma che al lavore ben, che e sedi buine di lei cualsisei libri in cinc minûts. Ta chê maniere, bastarès zirâ un menul fin che al pâr che si lu vedi let par cinc o dîs agns. Dut câs, chest al è il mût di fâ frêt e pôc fin che al è tipic de nestre ete. Nissune machine, di fat, e je buine di fâ il stes lavôr dai dêts delicâts di une man. La sole vere soluzion a chest probleme sociâl dal nestri timp e diven dal liuladôr di libris espert e pratic. Ce fasial? Cemût puartial indenant il so lavôr? Trop varessial di cjapâ par ce che al fâs? In tropis manieris si puedino fruiâ i libris?
A chestis e a altris domandis o rispuindarai passantdoman.
Flann O’Brien (1911 – 1966), pseudonim di Brian O’Nolan, al è stât un dai plui impuartants scritôrs irlandês dal Nûfcent. Origjinari dal Gaeltacht (la zone de Irlande là che il gaelic al è inmò doprât in maniere significative), al à vivût buine part de sô vite a Dublin, là che daspò dai studis al University College al à lavorât tant che impleât intai uficis ministeriâi. Al è cognossût massime pai siei romançs “At Swim-Two-Birds” (1939), “The Dalkey archive” (1964) e “The Third Policeman” (jessût tal 1967 cuant che al jere za muart) scrits par inglês, e “An Béal Bocht” (1941) scrit par gaelic irlandês. Cheste ultime opare, amare e comiche tal stes timp, e je une critiche cuintri di chê part dal moviment pe rinassince gaeliche che e piturave il Gaeltacht in maniere convenzionâl e stereotipade. Intai siei libris l’umorisim irlandês e l’amôr pal fantastic si messedin in maniere ecuilibrade, adun cuntun stîl di scriture moderni, ma cun riclams profonts ae antighe leterature gaeliche. Dut câs, il so spirt satiric al ven fûr massime tai tocs scrits pe rubriche “Cruiskeen Lawn” che al à curât par sù par jù vincj agns sul cuotidian “The Irish Times”. La rubriche, scrite sul imprin par gaelic, e passarà po al inglês par rivâ plui a larc al public dublinês. Tai siei tocs, firmâts cul pseudonim Myles na Gopaleen, O’Brien al fâs satire su ciertis categoriis professionâls e su cierts personaçs innomenâts (tant che il president irlandês Eamon de Valera), ma al presente ancje machinaris, mistîrs e associazions di fantasie che a dan une cerce de sô imagjinazion e des sôs capacitâts leterariis.


text:
GNÛFS LIBRIS PAI FRUTS IN LENGHE FURLANE
Editôr Serling soc. Coop.
www.serling.org
Mape ilustrade “Friûl di Magance” di Luigino Peressini
E ven fûr in chescj dîs la mape ilustrade “Friûl di Magance” di Luigino Peressini, pal editôr Serling soc. Coop.
La mape, che si indrece al public dai fruts ma no dome a chei, e presente il Friûl popolât di dutis lis figuris de tradizion popolâr: orcolats, aganis, maçarots, salvans, pagans, cjalcjuts, drâcs, striis...
La sdrume di creaturis dal mont magjic (il mont de “Magance” cemût che al è definît in ciertis flabis furlanis) al fâs dal Friûl un labirint pardabon ingredeât, e al è propit par orientâsi in chest imagjinari popolâr tant ric che e ven publicade la mape, che sul daûr e propon schedis cu la descrizion par furlan des figuris principâls rapresentadis sul devant.
La mape e à un formât di cm. 100x70 e si pues cuistâ intes librariis o li dal editôr (0432 649131, coop@serling.org) al presit di 15 euros.
Luigino Peressini: architet, ilustradôr, al à realizât diviersis storiis a fumuts e mapis ilustradis par aministrazions comunâls (Palme, Manzan, Osôf, Tavagnà, Feagne, Remanzâs...) e pes scuelis, fondant simpri il so lavôr creatîf suntune ricercje filologjiche e une vore precise.
“L’arbul Feliç” di Lussia di Uanis
Al ven distribuît in chescj dîs il libri cun cd-audio “L’arbul Feliç”, di Lussia di Uanis.
Il libri si indrece al public dai fruts za di prime che a ledin a scuele, al è ilustrât cui biei dissens di Elena Chiandussi e al à un cd cu la storie recitade de autore stesse, acompagnade des dolcis musichis origjinâls di Annalisa Masutti, che lis sune cul piano.
“L’arbul Feliç” e je la storie di une semençute che cul passâ des stagjons, e ven sù, si trasforme e compagnade dal passâ dal timp, tra Invier, Vierte, Istât e Sierade, al devente un biel miluçâr, gjoldint di ce che i sucêt e di ce che al à tor ator.
Il libri al à 48 pagjinis, al è in lenghe furlane cu la traduzion, in code, par talian; il cd audio al dure 25 minûts. Si si pues cuistâ intes librariis o li dal editôr (0432 649131, coop@serling.org) cul presit di 20 euros.
Lussia di Uanis: poetesse, artiste, e lavore intal cjamp de istruzion, cun progjets didatics par fruts, prin di dut in lenghe furlane. E à publicât il libri par fruts “Intal sac de fantasie”. Par Radio Onde Furlane e à curât il program “Flabis a mirinde”.
Serling soc. coop.:
posta elettronica: info@serling.org


text: pannelli in materie plastiche, films in materie plastiche, resine plastiche espanse, materie termoplastiche, stampaggio a iniezione materie plastiche, soffiaggio materie plastiche, lastre in materie plastiche, lexan, trafilati plastici, perspex, taglio materie plastiche, soffiaggio materie plastiche, verniciatura e pittura materie plastiche, armani, geberit, barre piene in materie plastiche, polimerizzazione materie plastiche, incisione materie plastiche, materie termoplastiche, termoformatura sottovuoto materie plastiche, sinterizzazione materie plastiche, saldatura materie plastiche, prodotti di base e semilavorati in materie plastiche, serigrafia materie plastiche, materie plastiche espanse flessibili, diadora, tornitura materie plastiche, polverizzazione materie plastiche, fogli in materie plastiche flessibili, rigenerazione materie plastiche, makrolon, stampaggio a iniezione materie plastiche, materie plastiche espanse, plexiglas, valentino, lavorazioni materie plastiche, materie plastiche in polveri, nastri in materie plastiche, materie plastiche lavorazione, fresatura materie plastiche, materie plastiche espanse rigide, accoppiatura materie plastiche, curvatura e piegatura materie plastiche, fogli in materie plastiche, materie plastiche saldate, spalmatura materie plastiche, materie plastiche acriliche, resine siliconiche, ansell edmont, materie plastiche e resine


text:
Arnold Schönberg
Arnold Franz Walther Schönberg (IPA: [ˈaːʁnɔlt fʁant͡s ˈʃøːnbɛʁk]; Viene, 13 di Setembar 1874 – Los Angeles, 13 di Lui 1951) al fo un compositôr dai Stâts Unîts di Americhe di origin austriache, tra i prins dal XX secul a scrivî musiche dal dut al di fûr des regulis dal sistem tonâl e un dai dopratôrs dal mètodi dodecafonic, basât su une sequence (dite serie, dontri il tiermit musiche seriâl) comprindint dutis lis dodis notis de scale musicâl cromatiche temperate. Al fo associât cul moviment espressionist todesc, e al fo il massim rapresentant de Seconde Scuele Vienês di Musiche.


text:
08/11/11
"1511 il Friûl de Joibe Grasse" ai Riçs
Vinars ai 11 di Novembar si varà une gnove presentazion de mape - libri "1511 il Friûl de Joibe Grasse" fat di Luigino Peressini (mape) e di Carli Pup (tescj) e editât de cooperative Serling. L'apontament si tignarà alì dal Circul "Nuovo Orizzonti" dai Riçs tor 9 di sere. La serade e je stade metude adun dal Circul in colaborazion cu la Serling e cu la Associazion 1511.
Si trate di une ocasion par cognossi plui di dongje chest toc impuartant de storie furlane capitât juste cinccent agns indaûr. A fevelâ di chest teme a saran i doi curadôrs de publicazion compagnâts, pe prime volte, ancje dal musicist Gianfranco Lugano che aes imagjins e aes peraulis al zontarà cussì ancje la musiche par rindi inmò plui vivarose la serade.
Iscriviti a: Commenti sul post (Atom)


text:
Il prin ministri scozês Alex Salmond al à comunicât che, contrari di ce che al previodeve sul imprin, il Parlament al varà di spietâ ancjemò un pôcs di mês prime di podê votâ il disen di leç sul referendum su la indipendence. Cun di fat, ca di un pôc, la Aule e varà a disposizion un stampon dal proviodiment e si calcole che la discussion sul document e larà indenant par almancul doi mês prime che si rivi al test definitîf. Cun chest calendari, duncje, al è dificil che, ancje se il disen di leç al sarà fat bon dal Parlament, il referendum si davuelzi intal 2010 cemût che Salmond e il so partît (SNP) a volevin. Il prin ministri scozês al à dite a clâr che la decision di slungjâ i timps e je stade cjapade par impedî che il disen di leç al vegni boçât dai partîts dal front unionist (Laburiscj, Liberâi Democratics e Conservadôrs) che a àn la maiorance intal Parlament. Salmond al spere che, passade la bataie eletorâl leade aes elezions politichis britanichis (in program dentri dai prins di Jugn), la clime si cuieti e che cualchidun al riviodi la sô posizion. La decision di spostâ indenant il vôt sul disen di leç, dut câs, e je stade criticade cun fuarce dai rapresentants dal front unionist. Rispiet aes primis ipotesis, cumò si ponte a meti dentri intal referendum dôs domandis: une su la indipendence e chê altre suntun aument des competencis in man aes istituzions scozesis.
Font: Telegraph, 11/02/10; Món Divers, 12/02/10


text:
Pasche ebraiche
La peraule Pasche e derive dal ebraic pèsach che al significhe "passà oltri" e e je stade istituide la sere prime che i ebreus a marcjassin da presonie dal Egjit.
A fo osservade il 14° dì dal mês ebraic di "nisan" in coincidence de lune plene.
E jere une celebrazion memoreative, partant a veve di jessi ripetude an par an.
La Pasche a sovignive la liberazion dai ebreus dal Egjit e il "passâ oltri" i lôr primariûls cuant che Idiu al disterminà i primariûls dal Egjit cu la ultime plaie. E consisteve intal sacrifici di un cjastron o di un cjavron che al vignive mangjât la sere dopo il tramont, in pins, come un cuasi pront a partî. Chel che al vanzave al veve di jessi brusât prime de matine.
Cul passâ dal timp a vignirin fatis des zontis ae cerimonie. No si mangjave plui in pins, ma distirâts suntun flanc e al vignì introdusût il vin come bevande.
Ancje Jesus prime di murî al celebrà la Pasche cun i siei apuestui in cheste maniere.


text:
Moisès
Moisès
Il significât leterâl de peraule al è "tirât fûr" ven a stâi "salvât da lis aghis".
Fi di Amram, nevôt di Cheat e pronevôt di Levi, al nassè in Egjit ator dal 1590 p.d.C. Al veve trê ains di mancul di Arone so fradi.
Al fo sotrat al gjenocidi decretât dal Faraon par mieç di so mari che a pene nassût lu metè intune scune di papîr framieç lis cjanis dal flum Nîl, dulà che al vignì cjatât de fie di Faraon che lu puartà a cort. Al fo inscuelât in dute le sapience dai egjizians e al deventà une vore potent.
A la etât di cuarante ains al copà un egjizian che al bateve un so fradi ebreu sclâf. Al scjampâ traviers il desert viers Madian dulà che al restà par cuarante ains. Li al servî come pastôr di Ietro e al sposà ancje une des sôs fiis.
In chel periodi Moisès al vignì adestrât dal Idiu par vê chês cualitâts che al domandave il compit al cuâl l'Idiu di li a pôc lu varès incaricât: liberâ il so popul de sclavitût dal Egjit.
Par fâ chest, cul contribût dal Idiu, Moisès al doprà lis "dîs plaiis" par pleâ Faraon.
Lât fûr dal Egjit cun il so popul, intal lunc viaç di peregrinazion viers la Tiere Prometude, dongje dal mont Horeb, Moisès al ricevè lis tauletis de Leç.
Moisès al jere un om che al veve grandis cualitâts, di fat di lui si lei inte Biblie che al jere altruist, umil, mugnestri, ubidient al Idiu.
No par chest al mancjà di sbaliâ e l'Idiu par chest lu cjastià no fasintlu jentrâ inte Tiere Prometude, di fat Moisès al muri prime, lassant l'impegn a Josuè.


text:
De Vichipedie, la enciclopedie libare dute in marilenghe.
Cheste vôs al è un aboç
, che al è stât juste scomençât e al conten dome pocjis informazions.
Se tu puedis,
zonte alc cumò
e judinus a fâle deventâ simpri miôr seguint
lis convenzions de Vichipedie
. Par vê une liste complete da lis vôs in cheste condizion, cjale la rispetive
categorie
. Graziis di cûr.
Pinçan
Non ufiziâl par talian Pinzano al Tagliamento
Provincie
Pordenon
Part {{{part}}}
Coordenadis gjeografichis
Altitudin 451 m
s.n.m
Superficie 21 km²
Popolazion 1.607 ab.
Densitât 77 ab/km²
Frazions Cjampeis, Cuel, Cuestebeorcje, Manaçons, Valarian, Pontaibe, cja ronc.
Comuns confinants
Cjistielgnûf, Clausêt, Forgjarie (UD), Ruvigne (UD), Sant Denêl (UD), Secuals, Spilimberc, Travês, Vît
CAP 33094
Prefìs telefonic 0432
Patron
Sît istituzionâl
Cjale il Progjet comuns
Pinçan al è un comun di 1.607 abitants e al fâs part de provincie di Pordenon.
A Pinçan e si po visita il chischiel, il parc dal tiliment, lis varis surzints di aghe, come il pozzut o il zire mont. O se no a si po la a visitat lis varis frazions o la a fa il bagno in tal
Tiliment o in pontaibe, tal arzin.


text:
7 di Avrîl
Il 7 di Avrîl e je la 97° zornade dal Calendari Gregorian, (la 98° se l'an al è bisest). A mancjin 268 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
- 1815 - I articui 93, 94 e 95 dal congrès di Viene a stabilissin i confins fra il Friûl dal Lombart-Venit e chel imperiâl.
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- Sante Virgjinie


text:
Manuela di Centa
Manuela Di Centa (Paluce 31 di zenâr 1963) e je stade une schiadore taliane, campionesse olimpiche di schi di font.
Vuê e je une politiche taliane.
Biografie[cambie | modifiche il codiç]
Rivelazion dal schi talian Manuela, daspo vê fat lis categoriis dai zovins, e jentre te Nazionâl taliane a 17 agns. A 19 agns tai Mondiâi di Oslo Manuela e concuiste l'otâf puest e inte categorie juniores e concuiste le medaie di arint. E ven elezude come rivelazion de manifestazion, ma par vie di cualchi incomprension cul president de Federazion taliane e lasse la Nazionâl par tornâ tal 1986 a 23 agns.
Manuela e partecipe a ducj i campionâts fasint simpri miôr: Tal 1982 concuiste le medaie di arint ai Mondiâi Juniores. Intal 1984 e partecipe a lis Olimpiadis tignudis a Sarajevo. Intal 1988 e partecipe a lis Olimpiadis tignudis te citât di Calgary, concuistant il sest puest te gare dai 20 chilometris di tecniche libare. Tai Mondiâi di schi nordic, organizâts in Italie, Manuela e vinç une medaie di arint e trê di bronç. Tal 1992 la prime medaie olimpiche. Un bronç tes Olimpiadis invernâls tignudis a Albertville. Tal 1993 tai Campionâts mondiâi a Falun, in Svezie ancjemò un arint e un bronç.
Le svolte e rive tai Zûcs Olimpics di invier a Lillehammer indulà che Manuela e concuiste cinc medaiis (dôs di aur, dôs di arint e une di bronç)in cinc garis, un record mondiâl, e tal stês an ancje la prime cope dal Mont. Tal 1995 in Canadà a Thunder Bay ancjemo un bronç e un arint e a 33 agns le seconde cope dal Mont.
Tal 1996 Manuela e vinç la Medaie Hollmenkollen, un dai plui prestigjôs riconossiments par une fondiste, medaie che nissun talian al veve vinçût. Tal 1997 Manuela e ven premiade cul premi "Sportivo Più", uniche femine adun cun Annarita Sidoti. L'ultin premi al è stât la medaie di bronç tes Olimpiadis invernâls a Nagano (Gjapon)
Daspò Manuela e lasse la ativitât sportive.


text:
Solstizi
Il solstizi in astronomie al è definît tant che il moment che il Soreli al cjape, intal so moviment aparent dilunc de eclitiche, il pont di declinazion massime o minime. Il fenomen al è dovût ae inclinazion dal as di rotazion terestri rispiet ae eclitiche; il valôr di declinazion zontade al coincît cul angul di inclinazion terestre e al varie cuntun periodi di 41.000 agns tra 22.1° e 24.5°.
Il Soreli al cjape il valôr massim di declinazion positive intal mês di Jugn in ocasion dal solstizi di Istât boreâl, biel che al cjape il massim valôr di declinazion negative in Dicembar, in ocasion dal solstizi di Invier boreâl, corispondent al Istât intal emisferi austrâl.
Di un esam di une tabele dai timps dai solstizis si pues verificâ che il fenomen al ritarde di cirche sîs oris ogni an (5 oris, 48 minûts e 46 seconts pe precision), ma si torne a justâ ogni cuatri agns, in consecuence dai agns bisescj, introdusûts propit par evitâ un sbrissâ progressîf des stagjons tal calendari. Par vie di chestis variazions al pues capitâ che il solstizi astronomic al coli ai 20 o ai 21 di Jugn pal Istât intal emisferi Nord o ai 21 o ai 22 di Dicembar pal invier intal emisferi Nord.


text:
venerdì 20 marzo 2015
Palmire, la poleçarie
5 coments:
-
-
Galliano, a tu mi âs fât vignî iniment Jacum dai Zeis cul so cjar tirât dal mussut vie pai marcjâts. Chests personaçs come la Poleçarie e Jacum e jerin cognossûts e innomenâts par dut il Friûl. Cumò cuant che torni in Patrie o cjati tal gno curtîl un famee di cinês, une vore simpatics e lavoradôrs, ch'a van par marcjâts a vendi viestis cun tun furgoncin ben furnît di dutis lis comoditâts. Pecjât ch'a no si fermin mai intune ostarie a bevi un cuart di neri o ben un decimin di sgnape, come Jacum e la Poleçarie. Saludimi Buenos Aires, Bepi
- 22/03/15, 12:40
- Galliano ha detto...
-
Mandi Bepi,
Si po ben dî che il Friûl al à tancj di chescj personaçs popolârs soredut cjalant indaûr tal timp. In dì di vuê a vegnin rimplaçâts cun personaçs forescj, che a van cjapant popolaritât man man che la int ju cjape in simpatie. Cui sà che cul timp ancje chescj forestîrs si fermin te ostarie de Sperance a bevi une tace di vin prin di lassâ il paîs a lis lôr spalis.
Buenos Aires, cuntune biele zornade di Autun ti salude cuntun Adios
- 22/03/15, 16:49
- Giovanni Nello Malisano ha detto...
-
Galiano, la to conte mi à fât rivivi il vecjo Friûl.Tu mi âs fat tornâ tal cjâf lis nestris feminis di une volte, che cuant che a vevin pardabon sêt no ur displaseve alçà il comedon. Saludimi ducj i Furlans che tu cognossis a Buenon Aires.
Tu sês simpri brâf e al è biel leiti
- 22/03/15, 21:38
-
-
Galliano,tal gno pais il vinars e jere simpri presint Taresie pessarie,e vignive su cul cjar tirat dal mussut di Maran a vendi masanetes e pes nono,e tornave indaur cuant che podeve fasint un grum di tapis tai santuaris graceos al glasalar.Biele la conte mi à dismot ricuarts di passe sessante agns fa. Lussian
- 23/03/15, 13:47
- Galliano ha detto...
-
.Mandi Nelo e Lussian, al è biel ancje ricuardâ a chestis feminis lavoradoris, (come dutis dal rest) che a vevin la man salde e il pols fer par lâ a fâ lis vendidoris ambulantis pai marcjâts, no vevin pôre di nuie, nancje di jentrâ tes ostariis a bagnâ il bec.
Us saludi a ducj i doi e buine Vierte.
- 23/03/15, 15:26


text:
Basse etât di mieç
Cu la peraule Basse Etât di Mieç si intint il periodi de storie europeane comprindût jenfri l'an 1000 e la Scuvierte des Americhis in tal 1492.
A scomençâ dal secul XIII si formin i prins stâts nazionâi (France, Portugal, Russie, Spagne). In Italie lis condizions storichis no an permetût la formazion di un stât. Jenfri il Tresinte e il Cuatricent in Italie al sarà la epoche dai Comuns e des Signoriis. Cualchidune di lôr, cul passâ dal timp, al cjaparà ancje la identitât di un vêr stât.
Intal Tresinte e in tai prins agns dal Cuatricent a jerin un pôc dapardut vueris, carestiis e epidemiis. Chescj aveniments puartaran a cambiaments sociâi une vore impuartants. Ancje la mentalitât dai oms di sience e da lis classis de societât plui altis al gambiarà, par dâ plui impuartance a la figure dal om, che al sarà il fondament de civiltât dal Rinassiment.


text:
Essi musiciscj furlans e i vivi de musiche in Friûl al é come lâ tal cesso e tirâ le cjadene prime di scomençâ a fâle ma a si si adate.Jenfri le cjançon furlane e chê in talian, al é da un piès che le difarence a é stade fate ma mi domandi istès s'al esist ancjemó cualchi furlan dûr e pûr par podê dî, no sai, amancul une blestemute cuant che l'udinês al vinc stant al fat che par talian al a zà blestemât cuant che l'Udinês al veve pierdût.
Il fat al é che l'Udinês a Nedâl al ere il cuart in classifiche e, no sai, al si puedarès ancje dî un dio bono di ciscostanze, un gjude sporco di meravee, un purcite miserie di incredul, un sonoro và caghe o un diret tal barbuç al qui es in cieli indulà ch'al si sà a no ridin mai di plui di ce ch'a ridevin cuant ch'a erin in terrae:-)
Chest lunc preliminari dome par infilâmi dentri tal soccer song.
Ce îsal? Sa si lu domande a un Ultra e super tifôs lui al t'in cjante un toc subite. Al é un toc di musiche fat cun tune melodie popolâr ma cun lis pearulis fatis dai tifôs par cjantâ tal stadio. Un pôc come lis cjantis baronis par cjantâ in casin e adotadis pai students il dí de sborniea scuele. Il repertori al é une vôre impuartant e spès rinovât. Insome i soccer songs e saressin chei cjants tribâi ch'a usavin di fâ prime di lâ in vuere i indians dome che achi al é juste par vê un goal, o un gôl, o une rêt o ce sacrament ch'a si ûl, baste ch'al entri:-)
Il spirit furlan, ch'al é simpri stât tinzût d'ironie o di bon umôr al é stât ancje spès scjafoât e mâl gletût pal vissin di cjase gjelôs. Saresial alore pusibil di viodilu trasparî ancje tar chestis cjançons da stadio? O no crôt, parcé ch'a no durin mai plui di cualchi misure e lis peraulis a son fatis par cridâ e a nol si puès cridâ masse zenze vê bisugne di bagnâ il gargat, alore nue ironie e nue umorism. Le vuere aé une rôbe serie e svirgulâ alc a la Pizzul, al é juste il massim ch'al si puès fâ. Dut câs o ai cirût di tignî cont di chescj parametros par fâ il video clip achi dongje.
L'Udin al é pal moment il cuart in classifiche. Nue mâl. Fuarce Udin E auguris par ducj.


text:
Padue
Padue (Padoa tal dialet venit) e je une citât di 210.301 abitants, cjâflûc de provincie omonime, situade in te regjon dal Venit. A Padue si cjate une des Universitâts plui prestigjosis de Italie, e al è un impuartant centri economic.
Tabele dai contignûts
Storie[cambie | modifiche il codiç]
Seont la tradizion, la citât di Padue e fo fondade tal 1183 p.d.C. di un grup di Venits, cu lis rivis dal flum Brente. Vuê e je stade confermade la presince di reperts di chest periodi storic.
Vie pe etât Romane, Patavium e jere une des citâts plui ricjis dal Imperi, e simpri leade economichementri e militarmentri ae capitâl.
La Alte Ete di Mieç e fo par Padue une vore devastant: de invasion dai Uns di Atile, avignude prime de fin dal Imperi (452-453), ai Langobarts (601), fin ae prese dai Ungars dal 899.
Dome daspò dal an 1000 inizià la ricostruzion; la sô Universitât e fo fondade tal 1222, la seconde plui antighe de Italie. E fo ancje il lûc di predicazion di Sant Antoni fin tal 1231, an de so muart. Par ricuardâlu, i Padoans a tiarin sù une Basiliche, vuê une des plui visitadis.
Tal cjamp militâr, Padue e cirì di espandisi, al dispiet di diviersis incendiis e devastazions, fin tal XIV Secul. Il 1405, difat, al fo l'an de definitive sumission a Vignesie dopo di une lungje lote.
Cul Tratât di Cjampfuarmit, dal 1797, Padue e dut il Venit a pasarin sot de egjemonie dal Imperi Austri-Ongjarês. La tornade al Ream di Italie e avignì dome tal 1866, a seguiti di un plebissît.
Lûcs di interès[cambie | modifiche il codiç]
- Basiliche di Sant Antoni, sigurementri il monument plui impuartant de citât, e une des glesiis plui grandis e visitadis tal mont.
- Basiliche di Sante Gjiustine, sede di elaborazion d riforme benedetine dal XV secul, e une des plui impuartantis abaziis benedetinis.
- Prât de la Valade
- Capele dai Scrovegni, decorade cun frescs di Giotto
Origjin dal non[cambie | modifiche il codiç]
La etimologjie dal non no je sigure, ma al è evident che le citât al a cjapât il non dal flum Po (Padus) Ancje la presince de palût Patine, dongje de citât, a çampe dal flum Brente.
Viôt ancje[cambie | modifiche il codiç]
Leams[cambie | modifiche il codiç]
- (talian) Sît ufiziâl dal comun


text:
"Parafrasant il grant profete e scritôr di Cjasarse o dîs: al vignarà ben il dì che la scuele, la glesie, il stât, i mieçs di informazion e di comunicazion, lis struturis ministrativis e sociâls si inecuarzaran che il Friûl i furlans, il nestri popul al à une lenghe une storie un passât une tradizion! E no dome si inecuarzaran, ma a judaran cheste int, che di simpri e contribuìs come tancj altris e forsit plui di tancj altris al ben de coletivitât, a no vergognâsi de sô identitât, a no dineâ la sô storie e lenghe e culture, a no scjafoiâ e soterâ la sô grande ricjece culturâl e umane tai siei fogolârs, tai siei cjamps,tai siei stomits. Come che al è sucedût di secui e come che al sucêt ancjemò in dì di vuê.
15/09/08
Vignaraial il dì pe scuele?
La plui part des scuelis dal Friûl e à tacât vuê l'an scolastic gnûf, ma al reste inmò di plene atualitât ce che al scriveve pre Toni Beline (Une Scuele pai Furlans pagj.17-18):
"Parafrasant il grant profete e scritôr di Cjasarse o dîs: al vignarà ben il dì che la scuele, la glesie, il stât, i mieçs di informazion e di comunicazion, lis struturis ministrativis e sociâls si inecuarzaran che il Friûl i furlans, il nestri popul al à une lenghe une storie un passât une tradizion! E no dome si inecuarzaran, ma a judaran cheste int, che di simpri e contribuìs come tancj altris e forsit plui di tancj altris al ben de coletivitât, a no vergognâsi de sô identitât, a no dineâ la sô storie e lenghe e culture, a no scjafoiâ e soterâ la sô grande ricjece culturâl e umane tai siei fogolârs, tai siei cjamps,tai siei stomits. Come che al è sucedût di secui e come che al sucêt ancjemò in dì di vuê.
"Parafrasant il grant profete e scritôr di Cjasarse o dîs: al vignarà ben il dì che la scuele, la glesie, il stât, i mieçs di informazion e di comunicazion, lis struturis ministrativis e sociâls si inecuarzaran che il Friûl i furlans, il nestri popul al à une lenghe une storie un passât une tradizion! E no dome si inecuarzaran, ma a judaran cheste int, che di simpri e contribuìs come tancj altris e forsit plui di tancj altris al ben de coletivitât, a no vergognâsi de sô identitât, a no dineâ la sô storie e lenghe e culture, a no scjafoiâ e soterâ la sô grande ricjece culturâl e umane tai siei fogolârs, tai siei cjamps,tai siei stomits. Come che al è sucedût di secui e come che al sucêt ancjemò in dì di vuê.
Al è just, e je ore passade, e forsit al è ancje masse tart, cu la omologazion galopant e cul svinidriment sistematic di ogni peculiaritât par sostituîle cul nuie, cjatâsi a scuele a fevelâ di chestis cuestions che no son un optional, ma il postulât, la premesse, la fonde stesse di ogni sisteme educatîf. Se si à voie di tirâ sù int cressude e libare e no int distudade, colonizade, clonade."
Nessun commento:
Iscriviti a: Commenti sul post (Atom)


text:
22/01/10
Glesie Furlane: difindi une minorance al è un dirit e no un delit
1 commento:
- Jaio Furlanâr ha detto...
-
Che le glêsie furlane a si meti indenant pe marilenghe a é simpri benvignude. O ai dome pôre che cui tantum ergos e i de profundis no si ledi indenant masse. Di fat,cuant che ducj a lavin in glêsie al jere dut in latin.Lenghe che nissun al capive (par furtune?) No crôt che chei che a lavin prime a sedin pronts di tornâ in glêsie dome parcé che a si cjatarà plui marilenghe. Prime di dut chei d'in chê vôlte a son bielzà muarts e chei che a van cumó e an zà il pît tal simiteri. Bisugne promovi le marilenghe cu le musiche e cul sport.
- 31/01/10, 15:03


text:
Discussion:Planet
No soi sigûr dai nons dai planets. Di precis no sai se si dopre ancje Venere par Bielestele e sore dut sa si dopre Gjiove pal planet e Jupiter dome par il diu roman. Io o ai sintût doprà ducj quatri...
--- O ài gambiât PLANETE/PLANETIS in PLANÊT/PLANÊTS che al resulte filologjichementri plui just. pecjât che i furlans a doprin cumò "PIANETA" par talian... che al po ingjenerâ confusion.
Dal nom dai planêts a derivin i noms dai dîs... La costruzion taliane dal latin PLANETA+DIES (es.: lune+dì... giove+dì) e je invierse pal furlan che al dopre DIES+PLANETA là che tal Nort Italie tal 4 secul ce. al è colât il DIES restant nome il nom dal planêt al gjenitîf... (Dies+veneris = vineris = vinars) (Dies+mercurii = mercurii = miercurii = miercui)...
Secont me duncje i nons dai planêts/satelits a varessin di jessi: lune, miercuri, vinar, joibe o joive o jove, saturni, netun, uran, pluton... dut câs no jessint mai stâts seriementri codifiâts si po discorint.
P.S. "Bielestele" al è volgâr (tal sens di 'dictus vulgi'), al è come clamâ tui il gjat, chis il purcit e par talian "mucca" la "vacca". Si pos, sì, ma no lu doprarès mai suntun libri sientific. Su di cheste enciclopedie si podarès... anzit, al sarès interessant, ma simpri come sinonim.
Grazie.


text:
Lazi
Il Lazi al è une regjon de Italie centrâl. Al confine a Nord cun l'Umbrie, a Nord-Est cun lis Marchis, a soreli jevât cun l'Abruç, a Sud-Est cun Molis e Campanie. Al è bagnât dal Mâr Tiren. Il cjâf lûc al è Rome, che e je ancje la capitâl de Italie.
Tabele dai contignûts
Teritori[cambie | modifiche il codiç]
Il teritori de regjon al è par pôc plui de mitât colinâr (54%), par cirche un cuart montagnôs (26,1%) e par il 19,9% plan.
I rilêfs montagnôs a Nord-Ovest e i Cuei Albans a son di origjin vulcaniche; i lâcs di Bolsena, Vico, Bracciano, Albano e Nemi si cjatin su cratêrs di vulcans distudâts.
Lis cuestis a son bassis e regolârs; i promontoris a si cjatin a Sud di Civitavecchia (cjâf Linaro), ae fôs dal Tibar e a Anzio. Plui a Sud al è la mont Circeo, logât jenfri la tiere e il mâr, e il promontori di Gaete.
Al larc di Gaete si cjatin lis isolis Pontinis, un grup di sîs isolis di origjin vulcaniche.
Storie[cambie | modifiche il codiç]
Economie[cambie | modifiche il codiç]
Traspuarts[cambie | modifiche il codiç]
Politiche[cambie | modifiche il codiç]
Cheste la zonte regjonâl:
President[cambie | modifiche il codiç]
- Piero Marrazzo - president
- Massimo Pompili - vizi-president e assessôr ae urbanistiche
Assessôrs[cambie | modifiche il codiç]
- Bruno Astorre - Lavôrs publics e politiche de cjase
- Augusto Battaglia - Sanitât
- Daniele Fichera - Afârs Istituzionâls
- Fabio Ciani - Traspuarts
- Silvia Costa - Scuele, dirit al studi e formazion professionâl
- Franco De Angelis - Piçule e medie imprese, comerci e artigjanât
- Marco Di Stefano - Risorsis Umane, demani e patrimoni
- Alessandra Mandarelli - Politichis sociâls
- Mario Michelangeli - Tutele consumadôrs e semplificazion aministrative
- Luigi Nieri - Bilanci, programazion economiche e finanziarie, partecipazion
- Raffaele Ranucci - Disvilup economic, ricercje, inovazion e turisim
- Giulia Rodano - Culture, spetacul e sport
- Alessandra Tibaldi - Lavôr, pari Oportunitâts e politichis pai zovins
- Daniela Valentini - Agricolture
- Filiberto Zaratti - Ambient e cooperazion jenfri i popui


text:
Mitologjie greghe
La mitologjie greghe e je la racuelte di ducj i mîts e lis liendis de culture dai grêcs antîcs che a rivuardin i lôr diu e eroi, la lôr concezion dal mont, i lôr cult e lis pratichis religjosis.
I studiôs contemporanis a studiin e a analizin i mîts antîcs cirint di capî lis istituzions politichis e religjosis de antighe Grecie e, in gjenerâl, dute la civiltât greghe antighe.
La mitologjie greghe si compon di une largje racuelte di contis che a sclarissin la origjin dal mont e a contin in detai la vite e lis aventuris di un grant numar di dius e deis, erois e eroinis, mostri e altris creaturis mitologjichis. Chestis contis in principi a son stadis componudis e difondudis intune forme poetiche e compositive orâl, invezit a son rivadis fin a nô prin di dut par vie dai tescj scrits de tradizion leterarie greghe. Lis fonts leterariis plui antighis cognossudis, i doi poemis epics Iliade e Odissee, a concentrin la lôr atenzion sui avigniments che a zirin ator de vicende de vuere di Troie. Altris doi poemis cuasi contemporanis aes oparis omerichis, la Teogonie e Lis voris e i dîs scrits di Esiodi, a contegnin invezit contis che a rivuardin la gjenesi dal mont, la cronologjie dai sovrans celescj, il sucedisi des etâts dal om, il principi des soferencis umanis e la origjin des pratichis sacrificâls. Diviersis liendis a son contignudis ancje intai Imnis omerics, intai framents dai poemis dal Cicli epic, intes poesiis dai lirics grêcs, intes oparis dai tragjediografs dal secul V p. di C., intai scrits dai studiôs e dai poetis de etât elenistiche e intai scritôrs romans tant che Plutarc e Pausanie.
Lis ruvinis monumentâls cjatadis fûr intai sîts archeologjics miceneus e minoics a àn judât a sclarî cierts problemis ponûts de epiche omeriche e a àn furnît cuintriponts concrets su particolârs presints intes contis mitologjichis. I argoments contâts de mitologjie greghe a son stâts ancje rapresentâts in tancj manufats: i dissens gjeometrics su la superficie di vâs e plats che a son di assegnâ fintremai al secul VIII p. di C. a ritratin senis ispiradis al cicli de vuere di Troie o aes aventuris di Eracle. Ancje dopo, sui ogjets di art a saran rapresentadis senis gjavadis di Omêr o di altris liendis, cussì di furnî ai studiôs materiâl suplementâr a supuart dai tescj leteraris.
La mitologjie greghe e à vût une influence tant grande su la culture, lis arts e la leterature de civiltât ocidentâl e la sô ereditât e reste ore presint ben vive intai lengaçs e intes culturis che a fasin part di cheste zone dal mont. E je stade simpri presinte intal sisteme educatîf, a partî dai prins grâts de istruzion, intant che poetis e artiscj di dutis lis etis si son ispirâts a cheste, metint in evidence la rilevance e il pês che i temis mitologjics classics a podevin rivistî in dutis lis epochis de storie.
I dius grêcs[cambie | modifiche il codiç]
Ogni diu al à la sô gjenealogjie, al cîr di rivâ a i siei fins e interès, al è dotât di capacitâts specifichis e al à une personalitât uniche e di podê distingui a clâr di chês di chei altris; in ogni câs chestis descrizions a divegnin di diviersis variantis locâls des liendis, e chestis variantis cualchi volte a son in contrast tra di lôr. Cuant che chescj dius a vignivin clamâts intai componiments poetics, intes preieris o dilunc dai rituâi di cult, si si dreçaviur cumbinant il lôr non cuntun o plui titui, che a distinguevin tra lis variis formis che i dius stes a podevin pandisi. Lis divinitâts principâls e cognossudis in dute la Grecie a jerin: Uran. Gjee, Cron, Zeus, Ere, Efest, Afrodite, Poseidon, Ermes, Ares, Demetre, Artemide, Atene, Dionis, Apol.
La plui part dai dius e jere associade a aspiets specifics de vite. Par esempli, Afrodite e jere la dee dal amôr e de bielece, Ares de vuere, Ade dai muarts e dal sot tiere e Atene de savietât e des arts. Ciertis divinitâts, tant che Apol e Dionis, a mostravin personalitâts complessis e si interessavin di varis aspiets de vite, intant che altris, cemût che Estie o Eli, a jerin pôc plui che personificazions. I templis grêcs plui sugjestîfs e maestôs a son stâts dedicâts pal plui a un numar ristret di dius, chei che il lôr cult e jere centrâl inte religjositât paneleniche. Al jere in dut câs comun che regjons singulis o citât o vile a fossin une vore devotis ancje a divinitâts minôrs calcoladis lis lôr protetoris. Cun di plui, in tantis citâts il cult des divinitâts plui cognossudis al jere praticât lant rituâi daûr particolârs locâi, che ju associavin a liendis straniis, inaltrò dal dut discognossudis. Dilunc de etât eroiche, il cult dai erois e dai semidius si à metût dongje a chel des divinitâts principâls.


text:
Distret di Judenburg
Il distret di Judenburg (targhe automobilistiche: JU) al è un dai distrets dal stât federât austriac (tod. Bundesland) de Stirie/dal Staiar.
Di chest distret, cuntune ordenance dal guvier stirian (20 di Fevrâr 1946), al fo distacât chel di Knittelfeld.
Al è ulteriormentri divisibil in 24 comuns (tod. Gemeinden) - di chescj, 2 a son "citâts" (tod. Städte) e 5 a son "comuns cun derit di marcjât" (tod. Marktgemeinden). Di seguit la liste.
Citâts[cambie | modifiche il codiç]
Comuns cun derit di marcjât[cambie | modifiche il codiç]
Comuns[cambie | modifiche il codiç]
- Amering
- Bretstein
- Eppenstein
- Fohnsdorf
- Hohentauern
- Maria Buch-Feistritz
- Oberkurzheim
- Oberweg
- Pusterwald
- Reifling
- Reisstraße
- Sankt Anna am Lavantegg
- Sankt Georgen ob Judenburg
- Sankt Johann am Tauern
- Sankt Oswald-Möderbrugg
- Sankt Peter ob Judenburg
- Sankt Wolfgang-Kienberg


text:
No al comissionament de Stazion di scambi e Interpuart di Çarvignan
Viers il 2010 e comence, par opere di Trenitalia, une operazion par sierâ in maniere pilotade la stazion di scambi. Une struture che tal 2008 e spartive - a disin – sù par jù 30.000 cjars al mês, cjapant dentri ancje i vueits, e ven ridimensionade ae fin dal 2012, a dome 5.000 cjars al mês. Cussì, a son lâts ben plui in là dai efiets de crisi industriâl e cence un segnâl di disapont di bande de politiche. La ocupazion te stazion di scambi e ven ridusude di 400 a 150 unitâts. Di chê strade, la Regjon e propon ca e là gnûfs interpuarts ancje cun obietîfs ambiziôs. Par esempli, la gnove stazion di scambi dal interpuart di Pordenon (tal imprin instradade di Trenitalia) che e lavorave za sù par jù un miâr di cjars. Intant, lis stazion di scambi di Feistriz in Carinzie (che e rapresente la seconde stazion di scambi austriache) e chê di Sesana in Slovenie, a dispartissin e a tratin i convois al puest di Çarvignan, da e pal nord est european e pe Italie, cuistant ancje il lôr puartesfueis clients.
La politiche e declarave al moment de inaugurazion, tal lontan Fevrâr dal 2000: “la stazion di scambi e l’interpuart Alpe- Adria di Çarvignan, prefissant di costituî il centri regjonâl de intermodalitât e no dome dal FVJ, al rapresente un pont di riferiment pal trafic des marcjanziis tal nord est talian e un centri nevralgjic di colegament fra la penisule e i Paîs de Europe nord orientâl.”
Chest “centri regjonâl” de intermodalitât e de logjistiche - daspò un invistiment al valôr di vuê che si dîs di cirche trê cuarts di miliart -, savoltât des direzions operativis di Trenitalia e di zelosiis, al risulte che tal 2013 al lavori dome al 10% de sô potenzialitât. Dai implants di Çarvignan, onerôs pal contribuent, vuê e je restade dome une modeste olme de Plateforme logjistiche regjonâl: si fevele di unitâts che a serviressin dome la aree industriâl dal Ausse-Corno. A son emerzudis intant in regjon dôs direzions tal setôr, chel de intermodalitât difondude, e chel de concentrazion de maiorance dai invistiments e de operativitât intun sôl interpuart, e - stait a scoltâ - a Fernetti e no a Çarvignan. Si tirin fûr, tant che motivazions, fai di struturazion dai implants in maniere assolude inesistents e problemis par causis dal puart specific di Triest. Il front dal decomissionament di Çarvignan no si è nancje inacuart che a Fernetti al va tutelât il delicât sisteme naturalistic dal altiplan dal Cjars e un maraveôs paisaçs. Cun di plui, di chê altre bande dal confin, al è l’interpuart e la stazion di scambi di Sesana, nol è il câs di ripeti il dissipament ambientâl al di là di chel industriâl za fat te Basse.
O stimìn che al vadi ricostruît in regjon un dissen logjistic cul rilanç de stazion di scambi e interpuart di Çarvignan par prin, viodût che al è metût propit ae confluence di doi Coridôrs Europeans, e prossim aes zonis industriâls regjonâls e ai puarts, che le rindin adate ancje aes funzions di retripuart, come a Rivalta Scrivia a Padue. E je ore che il guvier regjonâl al vierzi une vertence cence sudizions cul Ministeri dai traspuarts e Trenitalia. Cumò cheste ultime e declare di vierzisi ancje tal invistiment dal traspuart marcjanzie: si presentin alore spazis di tornâ a contratazions par un rûl che al à di tornâ di dimension nazionâl e internazionâl. Recuperant chest contest, nol sarà dificil tornâ a motivâ ancje l’invistiment dal privât viers struturis grandononis, che no van lassadis deteriorâ, tornant a puartâ ae ativitât une strumentazion logjistiche che e sedi ae altece de vocazion e posizion gjepolitiche de Regjon. ❚
Zuan Carli Castellarin, Comitât pe Autonomie e il Rilanç dal Friûl